text:
Tíðindaskriv
19.09.2017 - 12:33
Nú heystið stendur fyri durunum, fara menn aftur at hugsa um skurðin.
Leygardagin verður farið í Tjørnuvíksstakk eftir seyði, hetta er hátíðardagur í bygdini og samstundis er hetta byrjanin uppá heystfjøllini. Í ár eru 15 seyðir at taka, ein veðrur, seks ær og átta lomb.
Dagurin byrjar við, at farið verður frá bygdarhúsinum klokkan 7.30 leygarmorgunin. Vanliga eru vit aftur klokkan 13, og tá verður døgurði fyri fjallfólkinum í bygdarhúsinum.
Kostnaðurin fyri túrin er 100 krónur, tá er døgurðin í bygdarhúsinum íroknaður, hetta er eisini ein lutaseðil uppá eitt feskt tjógv av Stakkinum, lutaseðlarnir verða trektir undir uppboðssøluni.
Eftir døgurðan verða fýra lomb flett og síðan sundurlimað, hesi verða seld í stykkjum á uppboðssøluni, sum byrjar klokkan 17.
Um ein ætlar at keypa sær ein livandi seyð, er eisini møguleiki at fáa seyðin flettan, har eru fleiri menn, sum standa klárir at fletta eftir uppboðssøluna.
Bygdarhúsið skipar eisini fyri ymiskum, tombola er aftaná uppboðssøluna og seinni um kvøldið verður dansur í bygdarhúsinum.


c: text/html

text:
Orð og lag: Mikkjal á Ryggi
Lag 1: Andrea Árting
Lag 2: Johan Christian Gebauer
1. Á leikvøllum funnust í forðum
at venja sær hond og fót
teir reystastu dreingir í Norðum,
teim bilti ei magn og mót.
2. Teir kundu væl listir og leikir,
so mjúkir um hvønn lið,
tó ikki í limum veikir,
so kvikir og hepnir við.
3. Sum hjørtir skjótir at renna,
ei gratt teimum skot og blak,
hart mundu teir spengur spenna
til glíming og brøkratak.
4. Teir leiktu sum selir á sundi
við botnin og omaná.
Men øllum roysnum, teir kundu,
ov langt er at siga frá.
5. Ei vilja vit verri vera,
enn fedrarnir vóru tá.
Tey roysnir, teir kundu gera,
tey vilja vit eisini ná.
6. Ta ítrott, ið teir kundu gera,
hana vilja vit eisini ná;
tann heiður, ið teir mundu bera,
hann vilja vit eisnini fá.
7. So lat okkum koma saman
til fimleika manga stund
og fremja ítrott við gaman,
sum styrkir lív og lund.

robotstxt: allowed

filter: keep


text:
Hvat skal eg lesa? Markleys Útbúgving-tiltakið verður í ár í Norðurlandahúsinum mikudagin 24. september.
Um dagin er tiltakið fyri næmingar í seinastu flokkunum í miðnámsskúlunum, og um kvøldið er tiltakið fyri øll onnur útbúgvingaráhugað, t.v.s. øll tey, sum ikki eru við um dagin og øll tey, sum ikki ganga í skúla, men ynskja at koma í gongd við eina útbúgving.
Tiltakið er ókeypis og tiltakið mikukvøldið 24. september byrjar kl. 19.30 og varar til 21.30.
Útbúgving er sera avgerandi, bæði fyri tann einstaka og fyri samfelagið. Útbúgving – styttri ella longri – er næstan ein treyt, skalt tú fáa eitt spennandi og mennandi lív. Í samfelagi okkara er náttúrutilfeingið ikki so stórt.
Tí er tað av alstórum týdningi, at tey ungu fáa útbúgvingar, um vit skulu klára at halda livistøðinum í altjóða kappingini. MÚ 2008/09 roynir at vera við at lata upp fyri teimum mongu ókendu valmøguleikunum, sum finnast bæði nær og fjar.
Tað er Altjóða skrivstovan, sum samskipar tiltakið vegna Mentamálaráðið, Lestrarvegleiðarafelagið, MFS og Altjóða Skrivstovuna.


text:
SøluRásin 2007
Vikuskiftið 3 og 4. nov í høllini á Skála
Tann væl umtókta sølustevnan verður fyrsta vikuskiftið í
november mánaða. Tað eru 4 feløg á vestara armi á Skála -
fjørðinum Skála Ítróttarfelag, Skála Róðrarfelag, StÍF og Strálan, sum standa saman um stevnuna. Hetta er tígginda árið á rað, ið stevnan verður, og altíð hevur hon verið fyrsta vikuskiftið aftan á Allahalgannadag.
Stevnan hevur altíð verið væl vitjað bæði av framsýnarum og
vitjandi.
Er man komin inn í november mánaða, so byrjar at styttast til
jóla, og á eini slíkari stevnu eru fólk oftani úti um seg at keypa tær fyrstu jólagávurnar ella kanska eisini jólastásið. Handlarnir geva ofta góð tilboð.
Eisini verður ymiskt undirhald á pallinum hesar dagarnar bæði fyri børn og vaksin.
Bæði kvøldini verður drigið millum seld atgongumerki fyri tann dagin, og eru hetta vinningar, sum handlarnir hava
givið. Við tað, at vit hava 10 árs jubilæum, so verður drigið
sunnukvøldið millum øll seld atgongumerki fyri báðar dagarnar 3 kekkar á 5000,-kr.
Er tað onkur, sum fegin vil koma á stevnuna við einum bási, so er bara at ringja og spyrja seg fyri, ella senda post gjøgnum telduna.
Tlf 216500 ella 447189 mail ag2112g9@skulin.fo


text:
Nebbaskøta (skøtuættin)
Leucoraja fullonica Linné, 1758
Stødd: Nebbaskøta kann verða upp í 120 cm long, men vanliga er hon millum 80-105 cm.
Dýpi: Hon heldur til millum 35 m og 1000 m, undir Føroyum kanska mest á umleið 200 metra dýpi.
Litur: Á bakinum er liturin gulgráur-brúngráur, oftast javnur og vakur litur. Undir búkinum er hon hvít.
Lýsing: Nebbaskøta hevur píkar á innara eygnakanti. Hon hevur stutt píkarað á nakkanum. Tvey røð við hvøssum, afturábendum píkum eru eftir halanum og nakað fram á bakið. Halapíkarnir verða alt tættari aftur móti endanum á halanum. Bakið annars kennist sum fínt sandpappír. Nakrir fínir píkar eru eisini undir gronini. Eingir píkar eru millum ryggfjaðrarnar, og gloppið millum ryggfjaðrarnar er líka stórt sum longdin á fremru ryggfjøður. Størru píkarnir á halanum og bakinum eru 42-64, á nakkanum 3-10 og við eyguni 6-9. Eyguni eru stór, eins stór og breiddin millum eyguni. Tenninar eru nógvar, ógvuliga hvassar og boygdar afturá. Gamlar skøtur missa oftast píkarnar á nakkanum og millum eyguni.
Eyðkenni: Liturin, tvey píkarøð og stóra píkaleysa gloppið millum ryggfjaðrarnar.
Týdningur: Nebbaskøta verður avreidd sum annar fiskur, men nøgdirnar eru smáar.
da: Gøgerokke, en: Shagreen ray, fr: Raie chardon, ís: Náskata, no: Nebbskate, tý: Schnabelrochen
Útbreiðsla: Nebbaskøta er undan Kolanesi fram við norsku strondini inn í Oslofjørðin. Av Suðurlandinum í Íslandi, undir Føroyum til Hetlands og tvørtur um norðasta part av Norðsjónum. Vestan fyri Bretsku Oyggjarnar til Marokko og inn í Miðjarðarhavið. Hon er eisini við Madeira. Nebbaskøta fæst av og á í veiðuni á bankunum vestanfyri og á landgrunninum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
Hendan køkan má verða ein av mínum yndis. Hon er so frísk og samstundis júst passaliga søt við lekkra brownie botninum. Altso hon smakkaði væl. Og vakri liturin av bromberunum?? Waaauw! eg eri so positivt yvirraskað. Hetta var ein... Continue reading →
Nú er við at verða nakrir dagar síðani, at vit høvdu heimablídni hjá svigerforeldrunum í Skálavík. Hetta riggaði avbera væl og gestirnir vóru so fittir. Talan var um eitt selskap á 34 fólk, sum búðu á Hotel Skálavík í nakrar... Continue reading →
Soo var ein nýggj uppskrift her! Eg havi sæð onkrar líknandi køkur og helt eg skuldi fara at royna at gera eina. Nú havi eg endiliga fingið husblas at rigga sum tað skal, og tað er sum um ein nýggur... Continue reading →
Hesa samansetingina havi eg hugsað um leingi. Endiliga fann eg eitt høvi at gera hana til. Hetta er ein ordans sukurbumba, og smakkar ótrúliga væl. Um tú ikki hevur stundir til at gera alla køkuna á degnum, kunnu botnarnir báðir... Continue reading →
Nú eru eitt sindur langt ímillum uppskriftirnar, men soleiðis er, tá ein lítil frella fer avstað við tíðini. Hendan uppskriftin er tó sera vælegnað til eina mammu, sum hevur nokk at gera. Tað er ikki neyðugt at deila deiggið til... Continue reading →
Eg hevði hug at forkela mína húð áðrenn Ólavsøku, og skundaði mær inn á nethandilin hjá THE BODY SHOP. Har fann eg millum annað, hesa andlitsmaskuna. Eg royndi hana beinan veg, og húðin virkaði so frísk aftaná. Hesa kann man brúka... Continue reading →
Eru tit klárar til ólavsøkuna? Nú nærkast, og hóast tjóðarbúnin hjá okkum er sera vakur í sær sjálvum, so ger tað ikki heildina verri, um smynkan eisini liggur sum hon skal. Í samstarv við THE BODY SHOP, havi eg í... Continue reading →
Nú er didda blivin tveir mánaðar, (ja, hvar fer tíðin?). Lívið sum mamma og foreldur er fantastiskt, og sum eg skilji á lagnum, hava vit eitt sera lætt barn. Didda er so góð og glað, hon elskar at verða mitt... Continue reading →
Nýggja køkan, sum er at finna í tilboðsblaðnum hjá Á blaðnum. Ert tú til sjokulátu, so er hendan ordiliga lekkur. Nøtubotnurin hóskar sera væl til tað søta, og gevur heildini eitt lekkurt bit. Nøtubotnur: 100 g mandlur 100 g... Continue reading →
Áhh hesin hitin fær okkum at skríggja eftir onkrum, sum kann køla okkum niður. Hvat er tá betur enn ísur? Hesin ísurin inniber alt tað góða. Tú kanst gera hann í fat, sum á myndini her. Men hann hóskar eisini... Continue reading →


text:
Joen Magnus Rasmussen hevur vegna Fólkaflokkin lagt uppskot fram sum veruliga fer at muna hjá pensjónistum.
Í viðmerkingunum til uppskotið, sigur hann millum annað:
Lønmóttakarin rindar skatt av gjaldinum til Samhaldsfasta, ALS, Barsilsgrunnin og Heilsutrygd.
Pensjonistarnir rinda skatt av útgjaldinum úr Samhaldsfasta (AMEG), hóast hetta er skattaður skattur.
Vit eru helst øll væl nøgd við omanfyri nevndu gjøld, sum øll eru grundsúlur undir vælferðarsamfelag okkara.
Men tað er skeivt, at vit rinda skatt av hesum gjøldum, sum jú eru ein skattur í sær sjálvum.
Gjaldið til Samhaldsfasta verður hækkað upp í 3% av skattskyldugu inntøkuni frá 1. januar 2019.
Politiski boðskapurin er, at hetta verður gjørt, fyri at pensjonistarnir skulu hava kr. 1.000,00 meira um mánaðin at liva fyri.
Hetta halda helst tey flestu vera sera gott og taka fult undir við tí.
Í uppskotinum sæst dømi, sum vísir, at pensjonistarnir ikki eru teir einastu, sum fáa burtur úr pensjónsnýskipanini.
Les uppskotið við at klikkja á leinkjuna niðanfyri:
http://www.logting.fo/files/casestate/25537/016.18%20U.t.ll%20um%20br.%20i%20ll%20um%20landsskatt%20og%20kommunuskatt.pdf


text:
Náttúruvísindafólk í Ontario í Kanada eru í ferð við at gera royndir við einari sonevndari kannabisøl.
Kannabisøl er ikki nakað nýtt í sær sjálvum, onnur sløg av kannabisøli eru á marknaðinum. Hesar ølirnar eru alkoholfríar og bryggjaðar úr byggi, ið er kókað í kannabisolju, men nýggja kannabisølin er heilt serlig, tí hon er bryggjað úr stelkinum og rótini á kannabisplantuni.
"At byrja við vóru vit í iva, um til bar at gera øl burturúr kannabisi. Fyrstu royndirnar smakkaðu illa, nakað sum moðið brokkoli," sigur Dooma Wendschuh úr Province Brands, í er fyritøkan, ið stendur aftanfyri nýggju ølina.
"Við hjálp frá evnafrøðingi eydnaðist tað at finna røttu samansetingina av humli, vatni, geri og kannabis. Úrslitið er ein alkoholfrí, glutenfrí øl, ið hevur somu ávirkan sum kannabis.
"Smakkurin er ikki líka søtur sum hjá einari vanligari øl, men man verður skjótari ávirkaður enn tá man etur okkurt, ið inniheldur marijuana".
Wendschuh heldur nýggju ølina vera tryggari og sunnari at drekka enn alkohol, men ásannar, at tær ikki eru vandaleysar.
"Marijuana er ikki gott fyri teg, og okkara øl er ikki góð fyri teg. Man eigur ikki at drekka fimm av teimum um dagin, og man eigur ikki at drekka tær so skjótt sum man kemur upp um morgunin. Tað er yvirhøvur ikki tað, vit meina," sigur Wendschuh við The Guardian.


text:
Orð: Mikkjal á Ryggi
1. O, Jesus mín, við tína lið
so fegin vil eg ganga,
tú gevur troyst og sælan frið
í heimsins strevi langa,
má eg her tola happ og háð
og síggja vinir svíkja;
mín góði faðir, ei eg frá
tær eittans fet vil víkja.
2. Mín hugur árla stóð til tín;
so lítil eg tað lærdi,
at tú ert besti faðir mín
og meg frá illum vardi.
Um títt á mínum lívsins veg
alt tóktist svart at síggja,
tín sterka hond tó leiddi meg,
og dimmið mátti flýggja.
3. O, verðin, sum títt vit og skil
tó lítið gott kann evna!
Sum Símeon hin gamli vil
eg Jesusbarnið fevna;
gerst gøtan enn so trong og brøtt,
á henni fram eg fari;
ein onnur er so løtt og sløtt,
frá henni Guð meg varði.
4. O, Jesus, tak tú meg í favn,
tá eg frá fold skal fara,
so eg lovprísa kann títt navn
í tínum halga skara.
O, hvat mín sál tá verður glað,
tí Harrin vil mær hýsa
í sínum fagra himlastað,
har allar sólir lýsa.


text:
Sverras ríma
Av Jóan Petur uppi í Trøð. Úr Føringatíðindi, nr. 11, 1896.
Lag: Herr Zinclair drog over salten hav.
I Kirkjubö ein skúli stóð,
a egnu grund var settur,
og mangan góðan mann uppdróg,
var högt i heimi mettur.
Men hvat dugi eg,
sum allvegis fjónaður eri.
Upp vaks Sverra í Kirkjubö,
á skúlanum har hann lærdi,
at skúlin stóð á so tryggum stöð,
tað fáur maður vardi.
I Kirkjubö ein högan veg
á skúlanum Sverra gekk,
var Föringur likasum tú og eg,
men ólika læru fekk.
Hann lærdi Vulgata og brövini öll,
latínska lög og rættir;
til hermannaleikir hann fór um völl,
vit sakna teir dýru skattir.
Hann fór til fjalls á högan knút,
seg upp um ennir krökti;
hann gjðrdi bátar, róði út,
og bjargafuglin sökti.
Hann hevði ikki verið av Förjajörð,
men so gott hevði hann treysti,
at hann tók Norregi inn við svörð,
bleiv kongurin ein hin besti.
Norregi tók hann við harraskjold,
tað var hann borin at arva,
og Erling Skáka, súm stýrdi við vold,
hann mátti nú springa av knarva.
Erling Skáka, sum tiltikin var,
so víða, sum Kringlan var drigin,
tá honum saman mót Sverra bar,
hvörja ferð bleiv hann sligin.
Í havið leyp Magnus Erlingson,
hann skuldi mót Sverra herja,
og Valdimar Sigur í Donsku lon
var ikki maður at verja.
Tann Danska flotan við valdum lið,
teir tvær ferð mót Sverra sendi;
har summir fullu, hann summum gav grið,
so hámir teir heim aftur vendi.
Tann maður, sum Danska flotan dreiv
og fólkið drap og sardi,
hann her i Förjum borin bleiv,
í Kirkjubö hann lærdi.
Tá, ið Magnus og Erling hövdu lívið spillt.
illt var við at gerða,
hann Svinapetur tey boð so snilt
lat fram í Bergen bera.
Tíðin hon goymdi teir viðgitni menn:
Sverra og Svinapetur,
tó nælir her grönskan í Förjum enn,
nú grör eftir langan vetur.
Tit, Föringar, minnist og gevi ans
og fedrarnar ikki svíki,
í Fórjum ein kongur er vaksin til manns
og fáur var hansara líki.
Men hvat dugi eg,
sum allvegis fjónaður eri.


text:
Hóast rákið tey seinastu árini hevur verið ein ávísur vøkstur í skilnaðartíttleikanum í Føroyum, so er støðan framvegis tann, at samanborið við hini Norðanlondini eru tað lutfalsliga fægst hjún í Føroyum, sum fara frá hvørjum øðrum. Eisini tá vit samanbera við øll onnur lond í Europa, er skilnaðartíttleikin í Føroyum í tí niðasta triðinginum.
Tvær tær fyrstu myndirnar vísa gongdina yvir eitt longri tíðarskeið, frá 1981 til 2009. Í tí fyrru rokna vit skilnaðartíttleikan í mun til miðalfólkatalið – í tí seinnu í mun til talið av vígslum. Heildarmyndin er tó í báðum førum tann sama.
Eitt ávíst mynstur er í gongdini hesi 30 árini (sum sæst skilliga av polynomisku tendenslinjuni):
- Fyrst er ein rættiligur vøkstur í skilnaðartíttleikanum upp gjøgnum 80-ini, frá umleið 1 skilnaði pr. 10 vígslur, upp til 2.
- So hæsar vøksturin av, og skilnaðartíttleikin liggur og sveiggjar um 2 skilnaðir pr. 10 vígslur upp gjøgnum 90-ini.
- Seinastu 8 árini sær aftur út til at vera ein vøkstur, sum lyftir hjúnaðartíttleikan til at liggja um 2,4 (sum er miðaltalið fyri tey síðstu 5 árini)
- Rákið nú er hækkandi skilnaðartíttleiki, men ikki fyrr enn vit hava tølini fyri 2010 og 2011 sæst, um hetta er ein gongd, sum heldur á, so vit í Føroyum koma upp á sama støði, sum í hinum Norðanlondunum.
Samanbera vit gongdina í Norðanlondum tey seinastu 20 árini, er høvuðsúrslitið:
- at sum heild er er rákið ein lítil minking í skilnaðartíttleikanum í Norðanlondum, eisini soleiðis at munurin teirra millum er støðugt minkandi,
- at Føroyar liggja fyri seg, niðast øll hesi árini, hóast ein lítil vøkstur ger at munurin er minkaður eitt vet.
Omanfyri sæst heildargongdin í Norðanlondum, har bæði vígslur og hjúnarskilnaðir eru roknað í mun til miðalfólkatalið: vígslutíttleikin vísir ein lítlan vøkstur seinastu 10 árini, meðan skilnaðartíttleikin liggur um 2,5 øll 20 árini. Í síðstu myndini er ein samanbering millum øll lond í Europa (sum er at finna í Eurostat datagrunninum). Tølini eru fyri 2008 hjá 40 av londunum, og fyri 2006 og 2007 hjá 6 av londunum.
Einans út frá tølunum ber illa til at siga nakað um, hví londini liggja spjadd á henda hátt. T.d. liggur Belgia ovast við einum títtleika uppá 7,8 skilnaðir pr. 10 vígslur, meðan grannalandið Holland liggur í miðjuni við 4,4. Taka vit tey bæði suðureuropeisku katólsku londini Spania og Italia, so liggur Spania í tí ovasta endanum við 6,3, meðan Italia liggur í tí niðasta endanum við 2,1. Hinvegin liggja Norðanlondini í einum trunka, beint niðan fyri miðjuna – við Føroyum sum undantakið aftur nakað niðanfyri.
So tað ber ikki til út frá hesum hagtalsupplýsingum at siga nakað, um hví skilnaðartíttleikin eru so ógviliga ymiskur, eisini millum lond, ið annars líkjast nógv í aðrar mátar.
Viðmerkjast skal at enda, at vígslur og skilnaðir her einans fevna um samband og samlív millum persónar í løgfrøðiligum týdningi. Í øllum Norðanlondum og víða um í Europa liva nógv í parlagi, uttan formligt ella løgfrøðiligt giftarmál. Tí geva hesi hagtøl út frá vígslum og hjúnarskilnaðum ikki eina fulla mynd av, hvussu nógv velja at búgva saman ella fara frá hvørjum øðrum.
Fleiri tøl eru at finna íhagtalsgrunninum og norðurlendska_hagtalsgrunninum


text:
Pætur Albinus 09.08.2018 (22:13)
Dýrastu keypini í Premier League
Sum vant bleiv ein rúgva av pengum brúkt, nú summarsins flytingargluggi í enska Premier League hevur verið opin, og nú tølini eru gjørd upp vísti tað seg, at Chelsea keypti dýrasta spælaran av øllum – nevniliga málverjan, Kepa.
Dýrastu keypini í Premier League í summar:
1. Kepa – 596 milliónir krónur frá Athletic Bilbao til Chelsea
2. Riyad Mahrez – 505 milliónir krónur frá Leicester til Manchester City
3. Alisson – 466 milliónir krónur frá AS Roma til Liverpool
4. Naby Keita – 447 milliónir krónur frá RB Leipzig til Liverpool
5. Fred – 440 milliónir krónur frá Shakhtar Donetsk til Manchester United
6. Jorginho – 425 milliónir krónur frá Napoli til Chelsea
7. Fabinho – 335 milliónir krónur frá AS Monaco til Liverpool
8. Richarlison – 292 milliónir krónur frá Watford til Everton
9. Felipe Anderson – 283 milliónir krónur frá fra Lazio til West Ham
10. Yerry Mina – 250 milliónir krónur frá FC Barcelona til Everton
Kelda: Transfersmarkt.co.uk
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Rein manipulatión, Annika!
Dan Klein --- 23.07.2018 - 08:38
Tað er nógv fyri at síggja borgarstjóran í Havn sleingja um seg við milliónatølum, ið púrt einki hald hava í veruleikanum.
“Tað er ein stór skomm, at vit sum høvuðsstaður ikki kunnu hýsa okkara egnu landsdystum í eini nýggjari høll, sum hevur kostað skattgjaldaranum 80 milliónir krónur.”
Hesi eru orðini, nú borgarstjórin í Havn, Annika Olsen, við grovari manipulatión av veruleikanum roynir at leggja undanfarna býráð undir at hava brúkt pengar til einkis upp á tvíhøllina á Hálsi – og tað enntá ímóti betri vitandi!
Grov manipulatión er tað, tí tølini hava púrt einki hald í veruleikanum, men verða bara slongd út, so tað enn einaferð skal bera til at seta undanfarna býráð í ringt ljós, heldur enn at vísa á okkurt hendinga úrslit hjá sær sjálvum. Hesum seinasta hevur verið bíðað leingi eftir – og verður tað enn!
Veruleikin er, at Tórshavnar kommuna ongar 80 milliónir krónur hevur brúkt upp á at útbyggja høllina á Hálsi til tvíhøll. Tvørturímóti eru játtaðar knappar 51 milliónir krónur til útbyggingina í 2016 og 2017, og um tær sjey milliónirnar til flytiligu áskoðaraplássini verða taldar við, er samlaða upphæddin góðar 57,8 milliónir krónur!
Tað, sum veruliga er skomm í øllum hesum, er ikki høllini ella vantandi góðkenningin av henni til stórar altjóða dystir, men at Annika Olsen, borgarstjóri, ikki leggur í at brúka tey tøl, hon hevur alla atgongd til sum hægsti kommunali leiðari í høvuðsstaðnum, men heldur velur at fabrikera síni egnu tøl, ið rigga betur sum sverta av teimum, ið altso hava gjørt nakað.
Loystu trupulleikan
Høvi hennara at sleingja um seg við milliónatølum, ið púrt einki hald hava í veruleikanum, er staðfestingin av, at Hondbóltssamband Føroya ikki fær undantak frá EHF til at brúka tvíhøllina til heimadystirnar hjá manslandsliðnum í komandi EM-undankapping.
Nei, einki er tvíhøllin nøkur skomm, tvørturímóti! Hon er bara enn eitt dømi um eitt býráð, ið lurtaði eftir tí, feløgini ynsktu og vildu hava, tí so stórt trýst var á verandi hallir, at bráðneyðugt var at fáa ein vøll aftrat til vega.
At økið á Hálsi er ov lítið til eina marghøll, vistu vit av, so tann møguleikin var slett ikki við í hesi avgerðini, sum rættiliga smidliga fekk útvega ein vøll aftrat í høllini á Hálsi, uttan at virksemið har frammanundan var munandi ávirkað. Arbeiðið gekk sum eftir ánni og orsøk er ikki til annað enn at fegnast um úrslitið, ið ikki bara gagnaði hondbóltinum og flogbóltinum, men eisini loysti hølistrupulleikarnar hjá bæði judo og borðtennis!
Skuldi talan verið um eina marghøll, vildi tað tikið fleiri ár at fingið hana, men trupulleikin hjá feløgunum við hallar- og vallartroti hevði ikki verið minni fyri tað. Við øðrum orðum loystu vit ein ítøkiligan trupulleika við at útbyggja høllina á Hálsi, tí tað var tað, sum feløgini í Havn høvdu brúk fyri og ikki kundu bíða eftir.
Tað stutta av tí langa er, at ætlanin um eina marghøll í Havn er eitt heilt annað mál, ið púrt einki hevur við høllina á Hálsi at gera – hvørki nú ella longur afturi í tíðini.
Fleiri mugu lyfta
Júst nú er støðan tann, at Hondbóltssambandið hevur fingið at vita, at tvær av trimum hallum, ið biðið varð um undantak til, ikki kunnu brúkast til heimadystirnar hjá manslandsliðnum. Hin høllin, ið heldur ikki fekk undantak, er Badmintonhøllin í Klaksvík, og tí er nú bara ein høll eftir, sum er Marghøllin í Vági.
Hattin av fyri vágbingum, at teir hava eina høll, ið vónandi sleppur at lyfta uppgávuna, so vit fáa hesar stóru hondbóltsdystir til Føroya, heldur enn at spæla teir uttanlands.
Heimadystir skulu spælast heima, so nú bara møguleikin í Vági er eftir, eiga vit sjálvandi øll at vóna, at tað ber til, umframt at neyðugt er hjá okkum øllum at standa saman um tann møguleikan.
Marghøll skal nokk koma í Havn, men tað er einki smámál, ið verður loyst í skundi – og so slett ikki av einum býráðsmeiriluta, ið higartil hevur verið meira upptikin av at hyggja aftureftir, enn at seta ferð á frameftir!
Hartil krevst eisini, at landið verður ein virkin viðspælari. Kann í hesum viðfangi nevna, at landið ikki stuðlaði útbyggingini av høllini á Hálsi við einum oyra, so har er sanniliga nógv, ið kann arbeiðast betur, tá ein marghøll skal gerast. Tað er ikki ein uppgáva hjá Tórshavnar kommunu einsamallari at reisa eina slíka høll, so tá hon skal gerast – vónandi sum skjótast – skulu fleiri partar til at lyfta ta uppgávuna.
Heðin Mortensen
býráðslimur í Havn


text:
Niels Petersen
01.10.2015 - 09:40
Tíðindi > Samfelag & Politikkur > Almenn umsiting
Landskassin noyðist at læna eina milliard og 360 milliónir krónur næsta ár sambært uppskotinum um fíggjarlóg, sum Kristina Háfoss legði fram í gjár, skrivar Kringvarpið á heimasíðuni í morgun.
Lánsbrævaskuldin er 4,6 mia. krónur. Føroyar skylda harafturat statskassanum eina hálva milliard krónur. Men hendan hálva milliardin fellur bara til gjaldingar, um olja verður funnin í føroysku undirgrundini fyri 2018.
Í fíggjarlógini fyri 2015 stendur, at tørvurin at taka upp lán í komandi árum, er heftur at undirskotinum í fíggjarlógini komandi árini.
Í fíggjarlógaruppskotinum fyri 2016 er orðið undirskotinum broytt til úrslitinum í fíggjarlógini komandi árini.
Langfreistaða skuldin hjá landskassanum verður okkurt um 5,1 mia. kr., tá 2015 endar


text:
Fyri tey flestu byrjar ólavsøkan tá hornblástur og rossagneggj nærkast Vaglinum og riðilin av ítróttarfólkum finna sær pláss á tinghúsvøllinum, at lurta eftir røðu og sangi. Í ár verður tað sjálvur ÍSF forsetin Elin Heðinsdóttir Joensen ið setur ólavsøkuna.
Ólavsøkuskrúðgongan er gamal siður, reiðfólk tóku stig til skrúðgonuna longu í 1942. Saman við hornblásarum frá frelsurnarherinum byrjaði skrúðgongan niðri í Bø, uttanfyri hjá bakarinum í Hornið og umvegis Tróndargøtu endaði hon sum í dag á Vaglinum.
Teir ið løgdu ráð fyri hesari skrúðgonguni vóru Kjartan Mohr, Edvard Samuelsen og Gustav Reinert. Á odda fyri gonguni var annar kendur havnarmaður Vilhelm Tórsheim, eisini kallaður keisarin.
Skrúðgongan eyðnaðist so væl at tað gjørdist afturvendandi tiltak, fyrstu árini vóru tað bert reiðfólk, men so líðandi komu róðrarfólk og onnur ítróttarfólk eisini við. Seinasta er, at nú eru býráðspolitikkarar úr havn eisini komnir uppí part hesa hátíðarløtu.
Enn sum áður eru reiðfólk og hornblástur. tó sjálv ímyndin av skrúðgonguni. Ólavsøkan hevði helst verið munandi minni hátíðarlig, um ikki reiðfólk tóku sær stundir at vera við til skrúðgonguna. Frá fyrsta degi, í 1942 hevur búnin hjá reiðfólkunum verið tann sami, hvít skjúrta og svart slips.
Í ár verður tað leyningurin Zacharias R. Jacobsen ið ber Merkið og gongur á odda fyri skrúðgonguni. Zacharias R. Jacobsen er fleirfaldur føroyameistari í tvíspor í kappríðing.
Annars var tað sum flestum kunnugt í nógv ár Sverri Trónd, ið bar Merkið vegna Føroya Ríðingarfelag. Men tá hann legði frá sær, valdi nevndin í Føroya Ríðingarfelag, at royna ein leist. har føroyameistarin í tvíspor, árið frammanundan far hendan heiður. Um føroyameistarin ber seg undan, er tað nevndin í felagnum ið velur fólk at vera flaggberi.
Annars kann nevnast at í nógv ár vóru tvær skrúðgongur við rossum á ólavsøku. Fyrr var eisini skrúðgonga til ríðibreytina ólavsøkudag. Tá gekk skrúðgongan frá vaglinum til ríðibreytina. Fyrstu árini á Velbastaðvegnum, men frá 1971 niðan á breytina við marknagil.


text:
Hallur: Soleiðis styrkja vit feløgini
ítróttur29-09-2018 - 09:07 - Jóanis Albert Nielsen
FSF: Gestur í FSF Varpinum hesaferð er Hallur Danielsen, sum samanlagt hevur vunnið fýra FM-heitir við HB. Hann fylgir framvegis væl við í fótbólti, men í dag er tað hondbólturin, ið fyllir mest í dagligdegnum.
- Ion Geolgau lærdi okkum at spæla fótbólti, men hann var eisini ein harður venjari. Vit runnu 10 kilometrar fimm ferðir um vikuna allan februar mánað. Men av tí sama vóru vit nógv betri fyri enn hini liðini, tá kappingin leið ímóti endanum.
Gestur í FSF Varpinum hesaferð er Hallur Danielsen, sum frá 1994 til 2005 spældi 168 dystir fyri fremsta lið hjá HB, og skoraði 21 mál. Hallur fylgir framvegis væl við í føroyskum fótbólti og serliga nýkosnu føroysameistarunum úr HB.
Men í gerandisdegnum er tað hondbólturin, ið fyllir mest fyri Hall, sum seinastu fimm árini hevur starvast fyri HSF. Í sendingini fortelur Hallur Danielsen millum annað, og á ein sera áhugaverdan hátt, hvussu hann heldur, at vit í Føroyum áttu at skipað ítróttarfeløgini betri – við nógvum góðum hugskotum úr Íslandi, har nærum øll ítróttarfeløg hava fleiri fólk í føstum starvi.


text:
Hvønn dag kl. 14 eta vit millummála í frítíðarskúlanum. Millummálin er ein millummáltíð, har vit fáa nakað av eyka orku niður í kroppin, so vit klára langa seinnapartin millum matpakkan og nátturðan. Millummálin er eitt tilboð, har vit boða frá, at nú er millummálin klárur, og øll eru vælkomin at koma og fáa sær. Vit eta millummálan inni í køkinum ella úti; um veðrið loyvir tí.
Maria stendur fyri millummálanum, og aftan á vit hava etið, skal ein rudda upp eftir sær við at bera glas og talerk yvir til uppvaskið.
Vit leggja okkum eftir at hava ein millummála sum mettar væl, hóast nøgdin ikki er so stór. Dømi um millummála eru: Pasta, suppa, greytur, frukt, grønmeti, ymsar keks og nógvur bakstur, t.d. rugbreyð, bollar, skons og líknandi.
Frítíðarskúlin á Argjahamri
Glyvursvegur 44
160 Argir
Um barn ikki kemur í frítíðarskúla ella átrokandi boð eru til starvsfólk:
Send sms boð ella t-post til:
Frítíðarskúlan: 260802
Klubb tilboð: 260803
Stovns telefon: 302516
Teldupostur starvsfólk: argjahamri@gmail.com
Leiðari: Ann Hansen
Telefon: 282850
Teldupostur: annhan@torshavn.fo
Upplatingartíðir:
mánadag – fríggjadag kl. 11 – 17
Facebook síðan hjá okkum: web.facebook.com/argjahamri/


text:
Tað vóru nógvar sterkar kvinnur møttar upp, tá FM í 10 km landavegsrenning og finalan í Betri Vetrarkappingini bleiv runnin í Runavík leygarmorgunin. At nógv stóð uppá spæl skiltist á øllum brøgdum.
Rebekka Fuglø mundi vera størsti favoritturin at vinna FM-heitið, men svenska Sarah Vallin var ein møgulig hóttan. Nakrar av okkara fremstu rennarum hava ikki verið so drúgvar í Vetrarkappingini, men nú FM eisini var á skránni, sóust fleiri sterkir rennarar á startstrikuni, eitt nú Rigmor N. Arge og Duruta R. á Lofti.
Rebekka legði harðast fyri, og fylgdi eina løtu við teimum næstfremstu monnunum. Hetta gav henni tíðliga eina góða leiðslu. Sarah Vallin lá beinanvegin á øðrum plássi, meðan Duruta R. á Lofti, Beinta Hoydal Joensen og Oddvør Josephsen togaðust um triðja plássið við Rigmor N. Arge stutt aftanfyri.
Hørð kapping um bronsuna hjá kvinnum. Duruta R. á Lofti, Oddvør Josephsen, Beinta H. Joensen og Rigmor N. Arge, saman við Páll Vesturbú, Róa H. Olsen og Marnari Pattinson
Byrjannin hjá Rebekku hevur verið nakað hørð, tí móti endanum tók svenska Sarah Vallin at nærkast. Hon kom heilt nær og at enda vóru bert 13 sekund millum tær. Í kappingini um triðja plássið stóð Duruta stinnast og vann trygt bronsuna, meðan unga Oddvør Josephsen dragnaði aftur á sjeynda pláss og Beinta mátti lata Rigmor fram um.
FM-vinnarin Rebekka Fuglø í miðjuni, v.m. Sarah Vallin nr. 2 og h.m. Duruta R. á Lofti nr. 3
Vinnarin av Betri Vetrarkappingini hjá kvinnunum gjørdist Ann-Mari av Skarði úr Bragdinum. Í sterku kappingini endaði Nólsoyardaman á 8. plássi, men samlaða sigurin kundi eingin taka frá henni. Hann var stórt sæð tryggjaður undan kappingini. Samlaða annaðplássið hjá Maritu Andrasardóttir var eisini rættiliga trygt undan kappingini.
Størsti spenningurin var um triðja og fjórða pláss, sum stóð millum Sigrun Kallsoy Kristiansen og Petru Weihe, sum hava verið sera javnar allan veturin. Endin var, at bert eitt stig var á muni millum tær við Petru á triðjaplássi.
Drúgvastu vetrarrennararnir í ár: F.v.: Marita Andrasardóttir (nr. 2) Ann-Mari av Skarði (vinnari) og Petra Weihe Mikkelsen (nr. 3)
FM 10 KM Kvinnur opin bólkur:
1. Rebekka Fuglø, Treysti 40.16
2. Sarah Vallin, Bragdið 40.29
3. Duruta R. á Lofti, Bragdið 42.05
4. Rigmor N. Arge, Hvirlan, 42.42
5. Beinta Hoydal Joensen, Bragdið 43.43
Betri Vetrarkappingini – endaliga støðan, Kvinnur – opin bólkur topp 5
1. Ann-Mari av Skarði, Bragdið 220 stig
2. Marita Andrasardóttir, Hvirlan, 213 stig
3. Petra Weihe Mikkelsen, Roysnið, 204 stig
4. Sigrun Kallsoy Kristiansen, Bragdið 203 stig
5. Rebekka Fuglø, Treysti 200 stig


text:
Sjúrður Hildarson Hoydal 10.08.2018 (12:02)
U18: Føroyar taptu greitt fyri Luksemburg
Føroyar - Luksemburg 26-32 (12-18)
Fyrrapartin í dag leikti føroyska U18-landsliðið hjá monnum sín fyrsta dyst í EM-kappingini í Georgia.
Mótstøðuliðið var Luksemburg og fyrstu løtuna bendi alt á at tað fór at gerast ein javnur dystur. Liðini fylgdust, men tað vóru føroyingarnir, ið høvdu hug at vera á odda.
Hetta broyttist fullkomliga tá ið einir tíggju minuttir restaðu í av fyrra hálvleiki. Tá var støðan 11-11, men so gjørdu føroyingarnir fleiri mistøk, eins og teir vóru óhepnir í nógvum støðum. Alt hetta varð revsað á harðasta hátt, og Luksemburg kundi tí fara til hálvleiks á odda 18-12.
At liðini annars vóru jøvn varð prógvað í seinna hálvleiki. Liðini skiftust at skora og leiðslan upp á seks mál broyttist sjáldan. Endin var at Føroyar taptu greitt við úrslitinum 26-32, og hópurin iðrar seg um seinastu løtuna av fyrra hálvleiki, har ið alt gekk galið.
Føroyska liðið fær høvi at reisa seg aftur leygarmorgunin klokkan 09.00, tá ið leikt verður móti Estlandi.
Føroysku málskjúttarnir vóru hesir:
Elias á Skipagøtu 10, Hákun av Teigum 4, Julian Kragesteen 3, Pauli Mittún 3, Martin Danielsen 2, Ivan Mrdalo 1, Dánjal Ragnarsson 1, Sakaris A. Sakarisson 1
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jan Müller
08.12.2017 - 10:21
Einans 11 oljufeløg søktu um leitiloyvi í 24. útbóðingini á norska landgrunninum. Hetta er minni enn helvtin í mun til 23. útbjóðingina, tá 26 feløg søktu. Viðmerkjarar siga, at orsøkin eru økini, sum eru bjóðað út og ikki ein minkandi áhugi fyri leiting sum heild. Fleiri av økjunum, sum vóru við í útbjóðiningini, hóva nevniliga ikki fleiri av teimum oljufeløgunum, sum plaga at vera partur av útbjóðingum á norska landgrunninum.
T.d. eru eingi loyvi bjóðað út í Norðsjónum í hesi útbjóðingini. Fleiri av smærri feløgunum hava tí takkað nei, tí tey eru meira áhugað í leiting nær verandi infrastrukturi heldur enn í frontierøkjum í Norskahavinum og í Barentshavinum. Flestu av loyvunum eru í Barentshavinum, og tað er greitt, at mong av feløgunum eru sera varin at fara undir leiting har, nú úrslitini av seinastu boringunum har hjá bæði Statoil og Lundin, hava verið sera vánalig. Tað eru so heldur ikki mong feløg, sum hava orkuna til at byggja út felt í td. Barentshavinum, um tey skuldu gjørt fund har.
Ein orsøk til minkandi áhugan fyri at leita í norðurøkjunum er eisini manglandi vitan um økini og harvið stóra óvissan, sum er knýtt at leiting har. Enn ein orsøk til væntandi áhuga fyri at leita í norðurøkjunum er tann, at her finst lítil ella eingin infrastrukturur, sum hevur grundleggjandi týdning, um fund verða gjørd og hesi síðani skulu útbyggjast.


text:
Orð: Zacharias Zachariassen
Lag: Jens Guttesen, 1916–1996}.
1. Langt burt frá Gudi eg viltist,
longri hvønn dag, ja, hvørt ár,
hjartað av ófriði fyltist,
kendi sítt syndasár.
Fremmandur Gud var fyri mær,
ókend mær himmalsins sæla var,
átti ei í hans lívi lut,
var uttan vón, uttan Gud.
2. Men so um Jesus eg hoyrdi,
hvussu hann synd mína bar,
at ongan frá sær hann koyrdi,
sum syndatyngdur var.
Kærleiki hans mítt hjarta vann,
dró meg júst so sum eg var til hann,
tætt til sín barm hann legði meg –
vilstur, men funnin varð eg.
3. Tá fyltist hjartað við gleði,
tá fann eg fullkomnan frið.
Drigin av kærleikans megi,
hvíli eg við hans lið.
Vinur, sum burt ert vilstur enn,
reis teg, kom heim og hans náði kenn.
Tá fyrsta gleðin byrja kann. –
Æru og prís fái hann!


text:
18 ára gamla Døgg Nónsgjógv gav í 2013 tveir sangir út umvegis iTunes, og tað vóru tvey plettskot. Sangirnir ”Tú tók mína hond” og ”Tú ert hjá mær” vóru sera nógv spældir á útvarpsrásunum, og ikki minst ”Tú tók mína hond” hevur verið eitt veruligt hitt í Føroyum.
Sangurin varð eisini kostin Ársins sangur á Faroe Music Awards fyrr í ár.
Døgg hevur havt ymsar framførslur, síðani hon fyri einum góðum ári síðani kom inn á føroyska tónleikapallin, og hon hevur eisini á palli víst, at hon er evnarík.
Nú er stundin komin, at Døgg vitjar á landsins størsta tónleikatiltakið. Døgg spælir á Torginum, og ein av sangunum, hon fer at spæla, verður uttan iva ”Tú tók mína hond”.


text:
Ferjan Jupiter sigldi cruiseferðir fyri vietnamesiska Jupiter Cruises, men fyrr flutti hon danir til Oslo sum “King of Scandinavia” fyri DFDS frá 1989 til 1994. Nú er hon sokkin út fyri vietnamesisku strondini undir ódnini Damrey fyrst í november.
Ferjan varð bygd á eini skipasmiðju í Nantes í Fraklandi í 1974 til Silja Line og varð sett í sigling sum Wellamo millum Helsinki og Stockhólm. Í 1981 keypti DFDS hana og setti hana í sigling millum Esbjerg og Newcastle undir navninum Dana Gloria.
Í 1988-89 varð ferjan longd við 22, 3 metrum á Meyer Werft í Papenburg og sett í sigling sum King of Scandinavia á rutuni Keypmannahavn-Oslo.
Ferjan varð í 1994 seld til Color Line og í 1998 seld víðari til Fjord Line.
Í 2007 varð skipið selt til Royal Group í Hong Kong og varð brúkt til cruiseferðir kring Kambodia og Vietnam.
Her er ein video frá seinastu ferð hennara.
Keldur: Wikipedia og maritimedanmark.dk


text:
Løgmaður aftur sendur í býin - gjørdist fívil í egnum sirkus
Nú avleiðingarnar av fiskivinnunýskipanin gerast virknar – farnu vikuna vóru skipsmanningar sendar til hús og aðrar bíða eftir uppsøgnini, bleiv løgmaður beittur í býin við politisku lakktaskuni at verja skipaðu niðurlaðingina av fiskivinnuni.
Tað er púrasta óvanligt, at løgmenn í tíðindaskrivum og í viðtalu gerast láturverji fyri politikk, sum avvarandi landsstýrismenn hava ábyrgd av.
Tufflingur
Men mangt broytist á mansins ævi.
Hesin løgmaður, sum man fara í søgubøkurnar sum mest tuflaði nakrantíð, rennur politisk sneisaørindi fyri landsstýrismann, ið hevur spesialiserað seg at geva øðrum skuldina tá ástendur. Maðurin, sum farnu 20 árini ongantíð hevur tikið í egnan barm – altíð hini, sum eru á skeivari kós.
Verður landsstýrismaðurin konfronteraður við fakta, har hann verður tikin við brókunum á knøunum í vantandi vitan ella innliti, er hann snarur at belæra: “Júmen, tað sum øll vita ..” ella “Nei veitst tú nú hvat, tað er júst tað, eg altíð havi sagt”...?!
Røkkur hetta ikki, so er at senda onnur í býin fyri seg.
Produseraður verjutekstur
At skáka sær undan naskum spurningum, blivu fyrst framsøgumaður tjóðveldis í fiskivinnumálum og javningurin úr Dali (báðir vara-varamenn) sendir á barrikaduna við pástandinum umat ”tað gjørdi onki um teirra framíhjárættur bleiv minni enn hann var” og at sølur og uppsagnir eru “partur av (politiska) spælinum”....?
Síðani varð løgmaður sum annar galliónsfigurur sendur í miðlarnar við produseraða verjuritinum frá ráðharranum.
Soleiðis kann landsstýrismaðurin áhaldandi sveima yvir politisku vøtnunum – sum altíð, sakleysur í øllum ákærum - the same procedure as every year.
At løgmaður er degraderaður til statist, sum Richard Bucket í “Fínt skal tað vera”, hóast hann burdi vitað betur, er bæði merkisverdugt og nektandi.
Áhaldandi at vera politiskur skósveinur fyri Hyacinthurnar í landsstýrinum, er sera avdúkandi fyri politiska valdsbýtið í Tinganesi og er sanniliga ræðandi fyri fólkaræðiligu mannagongdirnar sum treyta rættartrygdina hjá vinnu og einstaklingum.
Komikkur
Kommedian var fullkomin, tá formaðurin í minsta samgonguflokkinum síðani fór í blekkhúsið við yvirskriftini - at lata vinnuna royna seg?
Burtursæð frá skvaldri um marknaðargrundaða skipan og annað orðaskreyt uttan kjarnu, var teksturin ósonn asnaspark eftir Fólkaflokkinum.
At slíkt ráksnúgvni stendur ósvarað er óskiljandi, tá hansara flokkur júst hevur verið ómissandi garanturin fyri øllum samtykta politikkinum hjá samgonguni og treytaleyst hevur leverað sínar atkvøður – líka frá menningarkvotunum (vina- og kenningakvotum) til førda fíggjarpolitikkin, har flokkurin við forkvinnuni í fíggjarnevndini hevur bólgnað almennu útreiðslurnar við skjótt heilari milliard – meginparturin tikin frá høvuðsvinnunum og annars frá einstaklingunum umvegis øll handa gjøld.
Annað er ikki komið úr hasi politisku leguni – uttan skáltalur, sjampanja og kransakøkur.
Handvask og fjaðrarok
Skemtiligt verður nú at hoyra ólavsøkurøðu løgmans. Einki at ivast í, at har verður handvask so tað forslær, umframt reyp, sjálvrós og øgiligt fjaðrarok frá øllum læntu fjaðrunum, sum sosialistiska gongan trúliga og ósmæðið hevur roytt av borgarligu hønuni, sum longu varp gullegg, tá løgmaður og hansara apologetar tóku sæti í Tinganesi fyri trimum árum síðani.
Segði nakar sirkus Tinganes ...?
Bjarni Djurholm


text:
Gjøldini fyri barnaansing og frítíðarskúla í Vágs kommunu eru nú millum tey lægstu í landinum.
Barnaansingin fevnir um dagrøkt, vøggustovu og barnagarð. Harumframt er eisini frítíðarskúli fyri tey, sum ganga í 1. til 4. flokk.
Hesi eru galdandi gjøldini fyri barnaansing og frítíðarskúla.
Dagrøktin
Fulla tíð 1.500 kr.
Hálva tíð 800 kr.
Vøggustovan (í barnagarðinum)
Fulla tíð 1.700 kr.
Hálva tíð 900 kr.
Barnagarðurin
Fulla tíð 1.700 kr.
Hálva tíð 900 kr.
Frítíðarskúlin
1. – 4. flokkur 1.100 kr. (goldið verður í 10 mánaðir)
Samband
Leiðari fyri barnagarðin og frítíðarskúlan er Anna Maria E. Jacobsen, fartlf. 733043 og t-postur: eikilund@vagur.fo.
Leiðari fyri dagrøktina er Irdi Bjarkhamar, fart. 733041 og t-postur: irdi-b@olivant.fo
NB! Upptøkureglurnar og gjøld á barnaansingarøkinum dagførd 1. jan. 2015


text:
Loksins bragdaði aftur
Nógv stóð uppá spæl í niðurflytingarstríðnum, undan dagsins dystum í triðjseinasta umfari í 1. deild, men vit sluppu best frá tí hesu ferð.
Aftaná umfarið í farnu viku, varð støðan blivin smá hættislig. B71 var tá bert 2 stig frammanfyri Giza Hoyvík, ið hevði klóra sær uppeftir og hótti við at fara fram um í seinastu umførunum.
Veruleikin er tann at onnur hálva hevur verið øgiliga miseydnað hjá okkara monnum, ið hava staðið yvir fyri einum trupulleika fyri og øðrum eftir. Men, onki nyttar tað at gráta, her mátti vend koma í og hart arbeiði til.
Til dystin í síðstu viku hevði felagið eisini sæð seg noyddan til at siga farvæl við svenskara venjara okkara Stefan Hansson, fyri heldur at velja eina meiri kenda og trygga loysn í heimasandsmanninum, Eli Hentze, nú tað brendi so nógv á. Vit fara við hesum at takka Stefani fyri tiðina í felagnum og vit vita at ongar súrar minur munnu fara at standast av hesum. Tað gekk bara ikki og soleiðis er tað.
Dysturin í gjár var tó frískligur at fáa, nú tað hevur gingið eftir reyv so leingi. Nógvir áskoðarar, kanska eini 20-30, høvdu leitað sær í Gundadal at stuðla og vónandi merktu leikararnir stuðulin inni á vøllinum. Áskoðararnir fingu eisini nógv fyri pengarnar (hóast ongin betaldi), tí B71 hevur nógv av spælinum frá byrjan av í hálvleikinum, meðan HB leikararnir hava tað sera trupult at sleppa framvið verjuleikarunum Gunnar og Henga Lydersen mitt fyri og Frantzly og Klayver til høgru og vinstru. Vit stóðu kompaktir í verjustøðum og tóku góðar avgerðir.
Framm eftir gekk eisini rímiliga væl, vit koma til fleiri møguleikar, m.a. skýtir Símin Hansen tvær ella tríggjar ferðir á yvirleggjaran, áðrenn hann temur bóltin við bringuni, tekur eitt trekk og høggur til og í mál. Eitt sera flott mál, har málverjin ongan møguleika hevði at bjarga.
B71 leikararnir brúktu øgiliga nógva orku til tíðir at jakstra bóltar og tað sást kanska eitt sindur í 2. hálvleiki har teir fóru eitt sindur niður í tempo og HB slapp meira inn í dystin. Tað bleiv sjáldan ordiliga vandamikið og nýggi, gamli málverjin hjá okkum, Gerhard P. Lognberg, tók tey langskotini og leysu bóltarnar, ið takast skuldu.
Nervøsiteturin sást tíbetur ikki væl inni á vøllinum sum dysturin leið og tað "einans" var eitt mál á muni, men úti á áskoðaraplássunum merktist tað at nógv stóð uppá spæl. Útvarpið var frá og lurtað bleiv dúgliga eftir úrslitum frá Skála-Giza Hoyvík dystinum, samstundis sum man ynskti sær eitt B71 mál afturat í Gundadali. Ynski bleiv tíbetur uppfylt í 87. minutti, tá Klayver sendir eitt ótrúliga væl spælt innlegg innfyri til stóra Jóhan Hendrik "Henga" Lydersen, ið so morar bóltin í kassan við høvdinum. 0-2 og nú er lítið eftir á mál.
Meira hendir tó ikki í dystinum og tá tað frættist at úrslitini aðrastaðni eisini lagaðu seg til okkara fyrimuns, so kundu vit valla ynskja okkum eitt betri umfar.
Torførir dystir eftir
Týdningarmikið er at okkara menn taka hesar síðstu vikurnar av venjing í sera stórum álvara og leggja seg í selan, tí dystirnir sum eru eftir eru, fyrst ímóti B68, ið gera alt teir eru mentir fyri at flyta upp, og síðan enda vit heima ímóti ÍF, ið eru tryggjaðir uppflyting, men sum allarhelst vilja sleppa at enda árið við einum góðum úrslitið og kunnu spæla frítt.
Vit mugu nokk royna at feiða fyri egnar dyrð og ikki hugsa so nógv um møgulig úrslit aðrastaðni. Hugburðurin og huglagið í hópinum hjá okkum er nógv batnaður og tí er tað ikki ómøguligt at vit aftur her í endanum kunnu spæla upp ímóti bæði toftamonnum og fuglfirðingum, eins og vit gjørdu tað í 1. hálvu. Viljin má tó vera til staðar og hóast stigatalvan sær gott út beint nú, so hava vit longu upplivað at hettar kann venda skjótt.
Takið tí onki fyri givið. Gerið arbeiði liðugt. Drívið á B71!


text:
Løgfrøðingur til Heilsu- og innlendismálaráðið
(avloysarastarv)
Heilsu- og innlendismálaráðið søkir eftir einum løgfrøðingi til setan skjótast gjørligt. Talan er um eitt avloysarastarv fyri løgfrøðing í farloyvi til 30. november 2018.
Heilsu- og innlendismálaráðið er fyrisiting hjá landsstýriskvinnuni í heilsu- og innlendismálum. Ráðsuppgávurnar fevna um at ráðgeva landsstýriskvinnu og leiðslu, at umboða ráðið í tvørgangandi samstarvi, og at lýsa og avgreiða mál, ið hoyra stjórnarráðnum til. Í hesum starvi kemur tú serliga at arbeiða við uppgávum innan heilsuøkið, men talan kann eisini verða um uppgávur innan onnur øki.
Førleikar
Tú hevur løgfrøðiligt embætisprógv. Tú hevur áhuga fyri økjunum, ið Heilsu- og innlendismálaráðið umsitur, og ynskir at arbeiða við at menna og dagføra økini. Tú skalt duga væl at orða teg á føroyskum, bæði í skrift og í talu, og er tað ein fyrimunur, um tú hevur politiskt tev og áhuga fyri samfelagsviðurskiftum sum heild.
Arbeiðsuppgávur
Sum fulltrúi kemur tú at arbeiða sjálvstøðugt. Høvuðsuppgávurnar verða løgfrøðilig ráðgeving, lógar- og kunngerðarsmíð, málsviðgerð, greining, gera hoyringssvar, svara fyrispurningum frá Løgtinginum og at tulka lógir og reglur. Harumframt at umboða stjórnarráðið í møguligum arbeiðsbólkum og samstarvsfora.
Starvið er mennandi og við skiftandi og fjølbroyttum uppgávum. Hóast starvið er sjálvstøðugt og ábyrgdin stór, so verða uppgávurnar eisini loystar í toymum og í samstarvi við aðrar starvsfelagar í ráðnum.
Lønar- og setanartreytir
Starvið verður sett sambært sáttmála millum Fíggjarmálaráðið og Búskapar- og løgfrøðingafelagið. Setanin fevnir um Heilsu- og innlendismálaráðið og stovnar undir tí, umframt Løgmansskrivstovuna og onnur stjórnarráð.
Umsókn við avriti av prógvum o.ø. skal sendast til:
Heilsu- og innlendismálaráðið
Eirargarður 2
FO-100 Tórshavn
ella umvegis teldupost á himr@himr.fo
Umsóknarfreist
Umsóknir skulu vera okkum í hendi í seinasta lagi 11. desember 2017, kl. 12:00.
Nærri fæst at vita um starvið við at venda sær til Jan Simonsen, deildarstjóra, tlf. 304050 ella umvegis teldupost til jan.simonsen@himr.fo.
Heilsu- og innlendismálaráðið umsitur heilsumál, orkumál, kommunumál, umhvørvismál og familjurættarlig mál, og veitir landsstýrinum ráð, tryggjar haldgott grundarlag og ger hugskot til veruleika


text:
Mongolia
Mongolia (mongolskt: MoHroл yлc), eisini nevndur Ytra-Mongolia [1], er eitt stórt land í Miðasia. Í norðri hevur Mongolia mark við Russland og í eystri, vestri og suðri við Kina. Ulan Bator er høvuðsstaðurin og størsti býurin. Høvuðsstaðurin í Mongolia er miðdepil í landsins vega- og jarnbreytakervi. Fyri hundrað árum síðan var Ulan Bator lítil landsbýur, men kommunistastyrið gjørdi býin til stórbý.
Fjarskotna og strálbygda landið Mongolia var einaferð miðdepil í einum stórum heimsríki. Í 13. øld legði mongolhøvdingin Djengis Kan undir seg ovurstórt heimsríki, ið fevndi um meginpartin av Miðasia og Kina. Tá ið hann doyði, var sagt, at tað var næstan eitt ár at ríða úr øðrum enda í annan í ríki hansara. Sonarsonur hansara Kublai Khan tók við eftir hann, men í 14. øld legði Kina stórar partar av ríkinum undir seg aftur.
Innihaldsyvirlit
Søga[rætta | rætta wikitekst]
Hendingarøð[rætta | rætta wikitekst]
- 1163: Djengis Kan, sum stovnaði mongolska heimsríkið, verður føddur í Mongolia.
- 1206-1400: Ein maður og ætt hansara ráddu í bæði Asia og Eysturevropa hesa tíðina, Djengis Kan, sum bygdi mongolska ríkið. Úr Korea fyri eystan til Ukraina fyri vestan slapp eingin undan hansara ágangandi mongolsku hermonnum.
- 1206: Temudjin vinnur Mongolia. Mongolskir ættbólkar velja Djengis til kan (valdsharra).
- 1206: Djengis Kan stovnar Mongolríki. Mongolar hertaka Asia.
- 1211: Mongolar gera innrás í Kina.
- 1215: Djengis Kan kringsetur og tekur Beijing í Kina.
- 1218: Mongolar gera innrás í Iran.
- 1221: Mongolar gera innrás í Russland.
- 25. august 1227: Djengis Kan doyr. Sonurin Ogotay tekur við.
- 1237: Abbasonur Djengis Kan, Batu, ger innrás í Norðursiberia.
- 1240: Batu ger innrás í Póllandi og Ungarn í Evropa.
- 1260: Kublai Kan, abbasonur Djengis Kan, verður stórkanur yvir øllum mongolum.
- 1260: Stríðsmenn úr Egyptalandi, mamelukkar, vinna á mongolum.
- 1279: Kublai viðurkendur valdsharri í Kina. Kublai Kan vinnur á Kina.
- 1281: Mongolar leypa á Japan við stórum herflota, men ganga burtur í einari melduródn. Japanar halda tað vera storm sendan oman av himni.
- 1294: Kublai doyr.
- 1368: Mongolarnir verða riknir úr Kina. Mingherdeildir reka mongolar úr Kina.
- 1370: Timur Lenk savnar tey trý vestaru kanatini.
- 1395: Timur Lenk, eftirkomari Djengis Kan, tekur stórar partar av Suðurrusslandi.
- 1398: Timur Lenk tekur Delhi í India.
- 1402: Temur Lenk sigrar á osmannum við Ankýra.
- 1405: Timur Lenk doyr.
Mongolar[rætta | rætta wikitekst]
Mongolar vóru fólkasløg, sum livdi á skógarleysu víddunum í Landnyrðingsasia. Mongolar búðu í rundum tjøldum, jurtum. Konurnar fluttu tey stað úr stað í vognum. Ættbólkarnir flakkaðu um mongolsku grasfløturnar við alidjórum. Tey høvdu t.d. ross, geit, neyt og seyð. Teir livdu mest á rossabaki, og við teimum fekk Djengis Kan gjørt tátíðar sterkasta her. Teir brúktu nýggjastu vápnini, til dømis bæði krút og roykbumbur, so at eigin sá teir í álopi. Mongolar gjørdu avbera góðar bogar úr horni, viði og djórasinum. Tí vóru bogarnir ótrúliga sterkir.
Mongolar vóru tiknir úr leikum sum bogaskjótarar, og teir dugdu at spenna bogan, medda og skjóta, meðan rossið tvísporaði. Teir funnu upp oddar, sum fóru ígjøgnum herklæði, hvínandi ørvar at bákna við og ørvar við smáum spreingiknøttum á oddinum. Allar hernaðaratgerðir vóru lagdar væl til rættis, og á rossabaki fóru teir ótrúliga skjótt víða. Altíð megnaðu teir at savna megina, tá ið mest á stóð, og teir herjaðu og brendu allastaðni. Teir loyptu ræðslu á fólk, hagar teir komu.
Seinast í 12. øld savnaði máttmikil høvingi, Djengis Kan, flakkandi ættbólkarnar í Suðursiberia. Ættbólkarnir vóru mongolar, og honum eydnaðist at skipa fólkið í stóran og máttmiklan her. Herur Djengis Kans var mannaður við reiðmonnum, ið vóru tiknir úr leikum við boganum. Mongolsku reiðmenninir høvdu ein boga, tveir ørvahúsar og einar 30 ørvar. Teir dúgligastu riðu til tey fjarskotnastu mongolsku hjálondini og komu heimaftur við tíðindum um bardagar og um viðurskiftini í fjarskotnu londunum. Reiðmenninir stýrdu rossunum við beinunum bara og høvdu stríðsvápn í hendi.
Tey búðu í rundum tjøldum, sum tey tóku við sær, so hvørt tey fluttu. Konurnar koyrdu tjødini á vagnum, og menninir veiddu, røktaðu djórini og seldu tey fyri metal og korn.
Veldi Djengis Kans[rætta | rætta wikitekst]
Mongolar vóru flakkfólk í Miðasia. Í 1206 var máttmesti høvdingur teirra, 39 ára gamli Temudjin, valdur til kan (valdsharra), og nevndi seg Djengis (prinsur av øllum, sum millum heimshøv er). Hann setti sær sum mál at leggja allan heimin undir seg. Í 1211 gjørdi herur hansara innrás í Kina, og í 1215 tók hann Zhongdu, seinni kallaður Peking, nú Beijing. So herjaðu teir í Miðasia, Afganistan og stórum pørtum í Iran. Tá ið Djengis Kan doyði í 1227, var tað, sum hann sjálvur tók til, eitt ár at ríða úr enda í annan í ríki hansara. Eftirkomarar hansara tóku stutt eftir Suðursiberia og herjaðu eitt stutt skifti í Eysturevropa. Teir vunnu sær valdið yvir syndraðu ríkjunum í Norðurrusslandi og gjørdu tey til skattlond síni.
Ættfólk Djengisar helt fram at leggja lond undir seg. Tey tóku Irak og tað, sum eftir var av Iran. Abbasonurin Kublai varð valdur til stórkan í 1260. Hann flutti til Beijing, týndi Songríki fyri sunnan og varð viðurkendur keisari yvir øllum Kina í 1279. Kublai var bæði krígsmaður og politikari. Hann gav boð um, at gera vegir, so samband var við fjarskotnastu landslutirnar í ríkinum, læt vælgerðarstovnar gera til sjúk og gjørdi matgoymslur, skuldi hungursneyð komið. Ymsu partarnir í ríkinum gjørdust, sum tíðin leið, sjálvstøðugir. Kublai Kan hevði ikki ræðið yvir iranska kanatinum ella Gylta fylgis-kantinum í Suðurrusslandi.
Politikkur[rætta | rætta wikitekst]
Meginpartin av 20. øld hevur landið verið kommunistiskt, og tað hevði gott samband við Sovjetsamveldið, til fólkavalt stýrið tók við í 1990 [2]. Ávirkanin úr Sovjetsamveldinum sæst týðiliga á mongum almennum húsum í Ulan Bator.
Mannarættindi[rætta | rætta wikitekst]
Samkynd[rætta | rætta wikitekst]
Tað er ikki longur ólógligt at vera samkyndur í Mongolia. Tað bleiv lógligt í 2002 [3].
Landafrøði[rætta | rætta wikitekst]
M.a. Mongolia, Siberia, Kina, Korea, Japan og Landsynningsasia eru lond í Fjareystri [4].
Bæði Manchuria og Innara-Mongolia hava síðan 1950 hoyrt til kinesiska samveldið [5]. Mongolia er tann parturin av Mongolia, sum liggur næstur Kina. Hin parturin av Mongolia gongur undir navninum Tjóðveldið Mongolia ella Ytra-Mongolia.
Fyri norðan og vestan er Mongolia umgirt av høgum fjøllum, og fyri sunnan er Gobioyðimørk.
Veðurlag[rætta | rætta wikitekst]
Veðurlagið er harðført, summarið stutt og veturin kaldur og langur. Veðurlagið í Mongolia er temprað landveður og turrligt bæði summar og vetur. Serliga har suðuri ber av. Og har er eisini ein stór oyðimørk, sum eitur Gobi. Nakað av landinum er tó steppa ella vaksið við gras. Har ganga hirðar við kamelum og seyðafylgjum. Nakað av fólkinum har er fastbúgvandi og dyrkar jørðina.
Búskapur[rætta | rætta wikitekst]
Stórt náttúrutilfeingi er í landinum, helst olja og kol, men tað var ikki fyrr enn í 1990-árunum, at farið var at vinna út hetta tilfeingið.
Landbúnaður[rætta | rætta wikitekst]
Flakkbøndurnir í Mongolia fara víða um við fenaði sínum, vanligastu djórini eru jakkneyt og onnur neytasløg, geit, seyður og kamelar. Um summarið verður fenaðurin rikin langt niðan í fjøllini, har hann gongur á biti, til veturin kemur, og farið verður oman aftur á slættlendið. Jakkneytið hevur lagað seg til harðføra veðurlagið í Mongolia, og tað veitir bóndunum mjólk, kjøt, smør og ull. Tey nýta serlig, strýtuskapað tjøld, nevnd jurt. Enn á okkara døgum búgva summir mongolar í jurtum.
Fólkið[rætta | rætta wikitekst]
Fólkið í Eysturasia er runnið av tí mongolættindi, sum mong fólk í Landsynningsásia, indiánararnir í USA og "skrælingararnir" í bæði Grønlandi og Kanada eisini eru sprotnir av. Mesta fólkið býr miðskeiðis í landinum, har tey liva av at halda fenað á víðu grasfløtunum.
Mangir mongolar eru framúr kringir á rossabaki. Alt frá tí barnið dugir at sita, lærir tað at ríða, og longu trý ára gamalt hevur tað tamarhald á rossi. 11. juli á hvørjum ári kunnu tey vísa, hvat tey duga, tí tá er Nadamstevnan, ið verður hildin um alt landið. Tá verður m.a. kappast í kappríðing, glíming og bogaskjóting.
Í tey seinastu 100 árini eru millióntals kinesarar fluttir úr Kina til Mongolia at búgva, so nú er upprunafólkið við minniluta.
Keldur[rætta | rætta wikitekst]
- ↑ http://www.infoplease.com/ipa/A0107796.html
- ↑ http://news.bbc.co.uk/2/hi/asia-pacific/6252741.stm
- ↑ http://publichealthcareoption.net/gay-tour-travel-to-mongolia/
- ↑ http://www.thewanderers.co.in/country/mongolia
- ↑ http://www.chinatoday.com/city/inner_mongolia.htm


text:
- Tíðindi, mentan og ítróttur
Menningarkvotur og Sandoyggin
Tak niður
Tað sigur Brandur Sandoy, borgarstjóri á Sandi, nú tingið hevur samtykt, at øki við ávísum avbjóðingum, kunnu fáa menningarkvotu, um hugskotið er nóg gott
Fyrradagin samtykti løgtingið, at kvotur kunnu latast til menningarætlanir, sum kunnu stuðla undir virðisøking av fiski í ávísum økjum, har atgongd til sjófeingi er avmarkað, ella arbeiðsloysið er stórt, samanborið við onnur øki í landinum, ella til øki, har fólkatalið støðugt minkar.
Løgtingið hevur staðfest, at Norðstreymoy, Suðurstreymoy og Vágoy hava avmarkaða atgongd til havsins ríkidømi, meðan fólkatalið minkar í Sandoynni og Suðuroynni, sum eisini hevur lutvíst hægri arbeiðsloysi. Løgtingið samtykti eisini, at Norðuroyggjar, Eysturoy og restin av landinum eisini kunnu koma upp í part, um treytirnar eru loknar.
Brandur Sandoy, borgarstjóri á Sandi sigur, at tað er eingin loyna, at sandoyggin ikki hevur tí stóru fiskivinnuna, og at menningarkvoturnar kanska geva møguleika fyri hesum.
Hóast orðingarnar í samtyktu lógini um, at fólkatalið í Sandoynni minkar, so vaks tað í roynd og veru í Sandoyar sýslu við trimum fólkum tað seinasta árið, sambært Hagstovu Føroya. Men heima á Sandi, ella í Sands kommunu minkaði fólkatalið við sjey. So kanska tey kunnu fáa menningarkvotu, er hugskotið nóg gott.
Hoyr innslagið omanfyri.
Sí eisini


text:
Orð: Hans Andrias Djurhuus
Lag: Stephen C. Foster
1. Nei, sum sólin á fjøllini skínur,
og sum lotið er sveimandi mjúkt!
Kennast sólmentir tankarnir mínir,
einki lágt, einki vont ella sjúkt.
Ljóst er úti, ljóst er inni,
sól á heim hevur ljósrúnir rist.
Framá veit eg nú væl, at eg vinni,
tí at sólin hon hevur meg kyst.
2. Rætt mær hond, tú sum situr og bínir,
lít mót sólini! Hon er so bjørt.
Sært tú, vetrarins fannir hon týnir,
sært tú verkið, sum hon hevur gjørt!
Fuglar frøast, anga urtir,
lívið syngur nú sigursong sín.
Tveit so bert tína hugtyngslu burtur,
fragdarboð hevur sólin til tín.
3. Og tú ungmoy, sum fjøllini yndar,
gakk við mær upp í brekkur og skørð
til teir sólfevndu, blánandi tindar,
lít so langt yvir sund, yvir fjørð!
Títt er landið, sum tú skoðar,
ver tí góð, eins og tað er tær gott,
nú tá sól yvir líðunum logar,
nú ið horvin er vetrarins nátt.


text:
Havnar Svimjifelag
Havnar Svimjifelag (stytt HS) er føroyskt svimjifelag við heimstaði í Havn. Felagið varð stovnað 8. september 1938.
Innihaldsyvirlit
Vinnari av Ægir Stevnu í oktober 2010[rætta | rætta wikitekst]
Havnar Svimjifelag gjørdist vinnari av úttøku svimjikappingini, sum var í Klaksvík 23. - 24. oktober 2010. HS vann 14 gull og tilsaman 33 heiðursmerki.[1] Heiðursmerkini vóru býtt soleiðis ímillum feløgini:
- Havnar Svimjifelag 14 gull, 9 silvur og 10 bronsu
- Suðuroyar Svimjifelag 10 gull, 9 silvur og 8 bronsu
- FLOT 7 gull, 1 silvur og 2 bronsu
- Ægir 6 gull, 11 silvur og 12 bronsu
- Fuglafjarðar Svimjifelag 1 gull, 8 silvur og 5 bronsu
Nevndin[rætta | rætta wikitekst]
Soleiðis sær nevndin út eftir eykaaðalfundin 9. oktober 2013:
- Formaður: Erling Eidesgaard[2]
- Næstformaður: Eirikur Hofgaard
- Peningarøkil: Leivur Michelsen
- Skrivari: Annika Anthoniussen
- Nevndarlimur: Armgarð Weihe
- Nevndarlimur: Rannvá G. Rasmussen


text:
Hesa tíðina á árinum, um heystið og um várið, eru góðir møguleikar fyri at síggja ymiskir fuglar, sum ikki eru gerandisgestir í Føroyum. -Fuglar á ferð suðureftir um heystið og norðureftir um várið. Og aðrar tíðir eisini fuglar, sum eru “blástir” av leið av stormi ella vindi.
Ikki er óvanligt hesa ársins tíð at síggja hegrar í Føroyum. Seinastu árini, um hesa tíðina, eru hegrar ofta sæddir kring økið á Sandinum í Vági og við Gjógvará.
Tórsdagin tók Bjartur Vest mynd av hesum hegranum, sum stóð á girðingin kring Parkina á Sandinum.
Hegrar eru eyðkendir við longu beinunum, krøkta hálsinum og longu spískum nevi. Hegrar kunnu gerast 90-98 cm langir.


text:
Simbabvi var einaferð partur í stórum handilsveldi. Fyri mongum hundrað árum síðan fluttu miðafrikanskir keypmenn út gull og kopar til India og Kina. Miðdepil í hesum ríki var Simbabvi Mikla ("hús høvdingans"), ið var mikil granittborg, haðan Simbabvi tók sær navn sítt, tá ið landið gjørdist sjálvstøðugt í 1980. Ídnaðarmenningin og framburðurin har hava síðstu árini verið størri enn í flestu londum í Afrika, hóast drúgvur turkur og spent viðurskifti ímillum størsta fólkaslagið, shona, og minnilutan, ndebele, í seinastuni hava tálmað menningini.
Høvuðsstaðurin í Simbabvi verður kallaður "Býurin við teimum blómandi trøunum", tí at allastaðni fram við breiðu vegunum eru gróðursett trø og runnar. Áður æt býurin Salisbury, men tá ið landið tók sjálvstýri, varð navnið broytt til Harare eftir høvdinginum Neharare, sum ráddi har, áðrenn bretar komu og løgdu landið undir seg. Nú er hesin vakri, nýmótans býurin miðdepil í landinum.
Næst eftir Suðurafrika er Simbabvi tað landið í Afrika, har ídnaðurin er fjølbroyttastur. Býurin Bulawayo suðuri í landinum er vega- og jarnbreytarmiðdepil, og mesti ídnaðurin í Simbabvi er har. Har eru sementvirki, stálverk og alskyns ídnaðarvirki, ið gera skógvar, klæði, akfør, maskinur o.a. Í býnum eru nógv matvøruvirki og tubbaksvirki.
Zambesiá rennur eystur eftir á markinum ímillum Sambia og Simbabvi, stoytir hon seg brádliga niður í eina tronga gjógv, ið er 128 metrar djúp. Tjúkka támið og mikla fossadunið síggjast og hoyrast einar 40 km frá fossunum. Fólkið, ið býr við fossarnar, rópar fossarnar Mosi-oa-tunya "támið, ið dunar," men í útheiminum verða teir róptir Viktoriufossar.
Miðskeiðis í Simbabvi er jørðin fruktagóð, og har verður tubbak og onnur grøði dyrkað til útflutnings. Hóast myndugleikarnir hava broytt jarðarlóggávuna, so at jørðin verður rættvísari býtt ímillum fólkið, er besta jørðin enn í hondunum á nøkrum fáum túsund stórbóndum; teir flestu eru hvítir, og ta vánaligu jørðina mega so tær fimm milliónir svørtu bøndurnir hjálpast við. Alt jarðarbrúkið í hesum lendi er sjálvbjargnisbúnaður.
Flestu simbabviar eru shonar og búgva miðskeiðis og eystarlaga í landinum. Mangir teirra eru bøndur, men alt fleiri og fleiri gerast ídnaðarverkafólk. Mangir shonar eru kristnir, men eru eisini animistar, tað er, at teir trúgva, at ymist í náttúrini, t.d. trø og vøtn, hava sál. Shonafólkið er gitið fyri leirkeraarbeiðið sítt og vøkru høggmyndalistina.
Søgan hjá teimum átta londunum, ið eru í syðra Afrika, líkist nógv. Øll hava verið undir evropeiskum hjálandastýri, og næstan øll londini máttu stríðast til tess at fáa sjálvstýri. Í flestu londunum hava verið drúgv og hørð kríggj. Nú eru øll londini fræls og fólkaræðislig, og í øllum londunum er fólkið nógv blandað, og øll hava javnbjóðis rættindi. Veðurlagið syðst í hesum londum er temprað, fyri norðan er tropiskt veðurlag. Landslagið er fjølbroytt, her eru oyðimerkur, regnskógir, slættlendi, grasfløtur og høg fjøll. Ovurstórur munur er eisini á vælferð og lívskorum fólksins. Í Suðurafrika ríkir ídnaðarharrar og stórbøndur; í Kalaharioyðimørk veiðifólk og savnarar.
Politikkurin í Suðurafrika hevur ávirkað alt syðra Afrika. Frá 1948 førdu myndugleikarnir rasuskilnaðarpolitikk, nevndur apartheid-politikkur. Suðurafrika royndi at steðga menningini í grannalondunum, ið vóru ímóti apartheid. Landið stuðlaði uppreistrarliðum, sum bardust ímóti stjórnini í Angola og Mosambik og hjálpti teimum, ið vórðu ímóti, at tey svørtu fingu politiska valdið í Simbabvi og Namibia. Tá ið apartheidpolitikkurin varð tikin av í 1994, batnaðu viðurskiftini ímillum Suðurafrika og grannalondini. Til 1994 vóru javnan mótmælisgongur í øllum Suðurafrika ímóti hvíta apartheidstýrinum í Pretoria.
Okavangooyrarnar eru ikki sum aðrar oyrar, ið leggjast við havið ella vøtn, men renna út í oyðimørk. Áin vellir upp í Angola og rennur í landsynning ígjøgnum Namibia, til hon ger oyrarnar í Kalaharioyðimørk í Botsvana. Stóru mýrarnar og áirnar eru stívliga 22.000 km2 í vídd og tilhaldsstaður hjá sonnum dýra- og plantumeingi. Fólkið, ið býr við oyrarnar, siglir í oyrunum í holaðum kanoum, nevndar mokoro.
Landslagið í syðra Afrika er fjølbroytt. Fyri vestan og miðskeiðis í londunum eru turrar oyðimerkur; fyri norðan er tropiskur regnskógur; og víða um miðskeiðis og serliga fyri eystan eru víðar grasfløtur við stórum dýrameingi. Her eru t.d. heimsins minsta antilopa, dik-dik, og størsta dýr uppi á landi, afrikanski fílurin. At verja hótt dýr eru stór øki løgd av sum friðingarøki og tjóðgarðar. Cape Town á Høvdanesi í Suðurafrika er undir stórsligna Taffelfjallinum. Á Høvdanesi vaksa mangar plantur og blómur, sum ikki vaksa aðrastaðni í heiminum. Ferðafólk úr øllum heiminum koma til syðra Afrika at síggja sjáldsama dýrameingið og fagra, stórsligna landslagið.
Í syðra Afrika eru ógvuliga nógv steinsløg. Meginparturin av øllum gulli, diamantum, urani og kopari kemur hiðan, og hetta hevur broytt korini hjá fólki og búskapin í londunum nógv. Í Botsvana eru steinsløg høvuðsstuðulin undir búskapinum; næstan 80% av øllum inntøkunum í landinum eru frá diamantvinnuni. Suðurafrika er tað landið í heiminum, ið høggur mest gull, og í Namibia eru størstu urannám í heiminum. Kol er týdningarmesta brennievni í syðra Afrika. Í Suðurafrika, Simbabvi, Botsvana og Mosambik er ógvliga nógv kol.
Í øllum syðra Afrika fara fólk av bygd til býirnar at fáa arbeiði. Í Johannesburg í Suðurafrika búgva nú fleiri enn 9 milliónir fólk, og hann er næst størsti býur í Afrika. Keiro er størstur. Í høvuðsstaðnum í Mosambik, Maputo, varð fólkið tvífaldað frá 1975 til 1983; nú býr hálv onnur millión fólk í býnum.
Í Afrika hevur verið vanligt, at konufólkið hevur havt ábyrgd av at hildið hús, umframt at dyrka jørðina. Mong mannfólk í Afrika eru heiman upp í eitt og tvey ár í senn og arbeiða í námum og í býunum, tí eru næstan bara konufólk eftir í bygdunum. Tey fáa tí alt meiri ábyrgd av húsi og heimi.
Sanfólkið í Kalaharioyðimørk er eitt av fáu fólkunum í Afrika, ið liva sum veiðifólk og savnarar. Tey búgva og arbeiða saman í smáum samfeløgum við føstum ættarbondum. Í øldir hava tey farið úr einum staði í annan í oyðimørkini og tikið skordýr og henta plantur at eta og við eiturørvum veitt smá dýr. Nú gevast mong við gamla lívsháttinum og búgva fast í bygdum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Harare
Vídd: 390.580 km2
Fólkatal: 11.651.858
Alment mál:
enskt
Átrúnaður:
synkretisma (blandingur av kristidómi og afrikonskum átrúnaðum) 50%, kristindómur 25%, afrikanskir átrúnaðir 24%, aðrir 1%
Stýrislag:
fólkaræði, fleirflokkaskipan
Gjaldoyra: simbabviskur dollari (ZWR)


text:
Her er eitt valynski frá Handilsvinnufelagnum. Fleiri valynski kunnu lesast her
Handilsvinnufelagið hevur ta áskoðan, at talan er um ójavna kapping, og at mismunur er í kappingarfortreytunum, tá ið smærri pakkar úr útlandinum verða frítiknir fyri MVG og toll.
Handilsvinnan hevur einki ímóti, at fólk keypa á netinum. Hetta er eitt altjóða rák, sum er komið fyri at verða. Handilsvinnan ynskir bert, at tað skal vera undir somu treytum, sum tá keypt verður í Føroyum.
Hóast búskaparligu framgongdina , so sæst eingin serligur vøkstur í handilsvinnuni. Innflutningurin í vinnuni stendur stórt sæð í stað. Handilsvinnufelagið kundi hugsað sær at vita, júst hvussu nógvir pakkar við einum virði undir 300 kr. koma inn í landið, men hetta er ikki møguligt, tí hvørki Posta ella TAKS fremja slíka skráseting. Posta hevur tó víst á ein stóran vøkstur seinastu árini, so landskassin missir longu nú heilt fitt av inntøku av hesum mismuni í lógarverkinum. Sum gongdin er, verður missurin størri, sum árini líða.
Lond, sum vit vanliga samanbera okkum við, geva ikki slíkan fyrimun til útlendskar fyritøkur, sum vit gera her í Føroyum. Har liggur markið fyri MVG-frítøku nógv lægri enn í Føroyum. Markið í Danmark fyri pakkar, sum koma úr londum uttanfyri ES er 80 kr.
Í hesum førinum er Ísland møguliga tað landið, sum er mest líkt Føroyum, og sum tískil hóskar seg best at samanbera seg við. Har er einki minsta mark. Øll rinda MVG og toll á øllum pakkum, sum koma inn í landið.
Handilsvinnufelagið hevur tað grundsjónarmið, at antin er MVG á eini vøru, ella er tað ikki. Munur eigur ikki at verða á, um vøran er keypt í Føroyum ella úr útlandinum.
Handilsvinnufelagið mælir tí til:
1) Avtøku av MVG-frítøkuni á smærri pakkum úr útlandinum
2) Avtøku av tollmarkinum á smærri pakkum úr útlandinum
Handilsvinnufelagið mælir staðilga til, at myndugleikarnir gera føroysku handlunum lív lagað og fáa broytt lógarinnar karmar føroyskari handilsvinnu og samfelagi at frama.
Vegna Handilsvinnufelagið
Tummas Hanus Dam, formaður
Tlf: 22 05 50


text:
Pakkaferð
Íroknað ferðina er:
Flogferð Vágar - Reykjavík t/r, FEMTO LASIK geislaviðgerð og gisting á Hotel Ørkini, tætt við miðbýin í Reykjavík, í fýra nætur við morgunmati.
Prísur úr kr. 26.375,-
Prísur fyri ferðandi íroknað viðgerð og gisting í deildum dupultrúmi v/morgunmati.
Eyka:
Fyri fylgjara eyka kr. 3.725,-
Fyri einarúm eyka kr. 1.365,-
Prísirnir omanfyri eru fyri januar - apríl & oktobur - desembur. Hotel prísirnir broytast um summarið (mai - septembur), tískil kann vantast ein hægri pakkaprís í summar hálvuni.
Flogferðin er vanliga mánadagar til Reykjavík. Týsdag er pre-check av eygunum, mikudag er FEMTO LASIK viðgerðin, og hósdag er so uppfylgjan. Heimferðin til Vágarnar er fríggjadag.
GG! Prísurin avhongur av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.
Kom við til stórfingna Ísland og fá eygnaskurðviðgerð á framkomna Sjónlag Eye Center í Reykjavík.
Sjónlag Eye Center bjóðar bestu tænastuna og mest framkomnu tøknina í heiminum innan skurðviðgerðir av eygum.
Higartil hava túsundtals sjúklingar fingið nýggja sjón og nýggjar møguleikar í lívinum eftir at hava lagt brillurnar á hillina.
Sjónlag bjóðar fleiri ymiskar viðgerðir til eyguni, alt eftir hvør trupulleikin.
FEMTO LASIK
Sjónlag Eye Center kann sum fyrsta og einasta íslendska viðgerðarstovan bjóða kundum sínum FEMTO LASIK geislaviðgerð.
FEMTO LASIK viðgerðin er tann mest framkomna viðgerðin innan eygnaskurðviðgerðir, og gevur hervið eisini bestu úrslit. Viðgerðartólini á hesi viðgerðini eru enn neyvari og meir framkomin enn áður, og gevur hetta av tí sama eitt enn betur úrslit enn áður.
Á leinkjuni HER ber til at lesa meira um viðgerðina.
CATARACT VIÐGERÐ
Umframt geislaviðgerð, ber eisini til at gera cataract (stær) viðgerðir hjá Sjónlag Eye Center. Spyr okkum um tit hava brúk fyri meira kunning um hetta.
Tak av hesum einastandandi møguleika, so fært tú sjón fyri søgn!


text:
Ari av Rana
21.11.2017 - 18:52
Løgreglan í Danmark hevur funnið ein arm í Køge víkini í dag.
Tó at løgreglan ikki veit hvønn armurin hoyrir til, og um tað er ein høgra ella vinstra armur, so arbeiðir løgreglan út frá, at armurin hevur tilknýti til kavbátssakina, har Peter Madsen er ákærdur fyri at hava dripið svensku tíðindakvinnuna Kim Wall, skrivar dr.dk.
Armurin er funnin á leiðnini, sum verður kannað í samband við kavbátssakina. 46 ára gamli kavbátsuppfinnnarin, Peter Madsen, er ákærdur fyri at hava dripið og sundurlimað Kim Wall í sínum kavbáti Nautilus í Oyrasundi tann 10. august.
Peter Madsen noktar seg sekan í at hava dripið Kim Wall, men hevur viðgingið at hava sundurlimað hana, og at hava sloppið sær av við likamið í víkini í Køge.


text:
Eitt ómakaleyst samleikaprógv
Borgarar og vinna fara í alsamt størri mun at samskifta og avgreiða síni viðurskifti við tað almenna talgilt umvegis e-tænastur og borgaraportalar, og tí fáa øll sín egna talgilda samleika – eitt talgilt samleikaprógv.
Talan verður um ein og sama talgilda samleika, sum kann nýtast til innritan og eyðmerking á portalum og snarskivum, bæði hjá stovnum, myndugleikum og fyritøkum.
Ein talgildur samleiki ger tað skjótari og einfaldari hjá borgarum at avgreiða síni viðurskifti. Samstundis verða mannagongdir hjá almennum stovnum minni tíðar- og orkukrevjandi, tí sloppið verður undan eitt nú at ljóslesa pappír.
Seinnu árini er gerandisdagur okkara vorðin alsamt meira talgildur og tørvurin at kunna eyðmerkja seg talgilt vaksin støðugt. Fleiri og fleiri skipanir eru komnar við onkrum slagi av innritan, tá ið vit skulu hava ella senda upplýsingar til fyritøkur og stovnar. Flestu upplýsingar verða varðveittar hjá teimum myndugleikum og fyritøkum, vit hava samband við. Vit borgarar goyma eisini upplýsingar okkara á teldum o.ø. talgildum tólum.
Sum tørvurin at geva upplýsingar sínámillum veksur, veksur eisini tørvurin at senda trúnaðarupplýsingar trygt og einfalt. Tí síggja vit, at alsamt fleiri lond seta í verk landsumfevnandi loysnir at eyðmerkja borgarar, fyritøkur og aðrar løgfrøðiligar myndugleikar.
Við at seta í verk eina felags, talgilda loysn fyri alt samfelagið, fæst ein einføld skipan. Hetta merkir, at borgarin kann nýta ein og sama hátt til at innrita í skipanirnar.
Fyri samfelagið er tað stórur fyrimunur, av tí at tað skulu ikki stovnast fleiri ymiskar skipanir fyri tær einstøku tænasturnar, har eyðmerking og innritan er. Tí fer ein felags loysn fyri alt samfelagið at viðføra munandi sparingar fyri allar partar, bæði í tíð og umsiting.


text:
Ingi Samuelsen
28.02.2015 - 18:13
Tíðindi > Uttanlands - Yvirgangur
Ein 18 ára gamal maður er í dag skuldsettur fyri at hava hjálpt til undur yvirgangsálopinum í Keypmannahavn herfyri. Tað kom fram undir einum grundlógarhoyri í dag handan stongdum huðum.
Ungi maðurin skal hava hjálpt Omar Abdel Hamid el-Husseini við einum skottryggum vesti og einum kvívi, sum hann brúkti í yvirgangsálopinum 14. og 15. februar, har tvey fólk doyðu og fimm særdust.
Skuldsetti maðurin noktar seg sekan, og vildi ikki úttala seg á rættarfundinum í dag, skriva danskir fjølmiðlar.
Hann varð handtikin í Vognmandsparken á Østerbro í gjár. Hann er triðji maðurin, ið verður handtikin eftir álopini í Keypmannahavn. Hinir menninir – ein 22 ára gamal og ein 19 ára gamal – hava sitið í varðhaldi síðan mánadagin 16. februar, og fongslingin varð fyrr í vikuni longd í fýra vikur.
18 ára gamli maðurin er skuldsettur sambært grein 237, og viðvirkan til manndráp og drápsroynd kann geva fongsul upp í lívstíð.


text:
ISBN
ISBN stendur fyri International Standard Book Number, sum merkir Millumtjóða StandardBókaNummar. Einhvør bókaútgáva fær tillutað eitt 13-siffrað tal at eyðmerkja hana við. Landsbókasavnið er føroysk ISBN-skrivstova og umsitur okkara landsøki í samstarvi við International ISBN Agency í London. Laura Vinther, leiðari á Tjóðbókaskránni, stendur fyri umsitingini av føroyska ISBN.
Innihaldsyvirlit
Alment[rætta | rætta wikitekst]
Í 1967 settu bókahandlar og útgevarar í Bretlandi í gildi eina skipan við einum 9-siffraðum SBN (Standard Book Number), sum varð brúkt fram til 1974. Í 1970 kom í gildi ein felags avtala millum flestøll lond í heiminum um eitt 10-siffrað ISBN. Bretska SBN kundi gerast um til ISBN við at seta eitt 0 frammanfyri.
Fyrst í 21. øld varð avgjørt, at ISBN skuldi gerast til ein part av tí meiri umfatandi skipanini EAN, og síðani 1. januar 2007 hevur ISBN tí verið 13-siffrað. Tað gamla ISBN-10 kundi gerast um til ISBN-13 við at seta 978 frammanfyri og rokna tað síðsta talið av nýggjum eftir reglunum hjá EAN. Nýggj ISBN kunnu eisini byrja við 979, men tá er fjórða siffurið ikki 0, tí at bólkurin 979-0- er tillutaður ISMN.
Eftir at tað 13-siffraða ISBN er sett í gildi, hevur ein bókaútgáva sama EAN og ISBN, tó við tí muni at EAN hevur hvørki bindistrikur ella millumrúm. T.d. hevur bókin Fiskar undir Føroyum ISBN 978-99918-0-483-5 ella 978 99918 0 483 5 og EAN 9789991804835. Eftir gomlu skipanini hevði bókin ISBN 99918-0-483-8.
Taláseting[rætta | rætta wikitekst]
ISBN hevur 5 talbólkar (fyrr 4). Annar, triði og fjórði bólkur hava til samans 9 siffur, men hvør bólkur sær kann hava ymiskt tal av siffrum. Teir 5 bólkarnir verða skildir sundur við bindistrikum ella millumrúmum.
- EAN bólkanummar 978 ella 979
- Málbólkanummar- ella landsbólkanummar
- Útgevaranummar
- Útgávunummar
- Eftirlitstal
Bólkanummar[rætta | rætta wikitekst]
Her eru nøkur dømi um bólkanummur. Ein fullfíggjaður listi er at finna á ensku wikipediuni.
ISSN[rætta | rætta wikitekst]
Periodika, herundir tíðarrit, verða merkt við einum ISSN.


text:
Niels Petersen
11.11.2016 - 19:19
Ítróttur > Ítróttur > Fótbóltur
Eftir frálíka byrjan í EM-undankappingini í Montenegro, tapti føroyska U19-landsliðið við dreingjum næsta dystin móti einum krútsterkum kroatiskum liði. Kroatar vunnu dystin, fult uppiborið 5-0. Og úr sambært heimasíðuni hjá FSF ger hervilig búkilska um seg í føroyska hópinum, og henda hevði hug at órógva nokkso fitt ímóti Kroatum.
- Vit vóru greitt við undirlutan, og hóast vit iðra okkum um støddina á tapinum, mugu vit viðurkenna, at kroatar vóru betri og vunnu fult uppiborið, sigur Eyðun Klakstein, ið saman við Oddbjørn Joensen, er venjari hjá U19-landsliðnum við dreingjum.
Dysturin bleiv spældur á einum sera bleytum og tungum vølli, og føroysku spælararnir høvdu ilt við at fóta sær. Hinvegin tóktust kroatarnir meira vandir við støðuna, og hetta sást eisini aftur í spælinum, skrivar heimasíðan millum annað.
Ungu leikararnar fella tó ikki í fátt, og kunnu sjálvir avgera, um teir skulu spæla seg víðari í kappingini.
- Vit hava framvegis møguleika at spæla okkum víðari til næsta umfar, og tí møguleikanum fara vit eftir. Dysturin ímóti Kypros mánadagin verður ein finala um 2. plássið í bólkinum, og vit fegnast sjálvandi um, at vit hava hendan gylta møguleikan. Men treytirnar eru greiðar: Vit skulu vinna á Kypros, sigur Eyðun Klakstein við heimasíðuna hjá FSF.
Eftir tvey umfør hevur Kroatia 6 stig, Føroyar og Kýpros hava 3 stig hvør, meðan vertslandið Montenegro framvegis hevur sítt fyrsta stig til góðar. Triðja og seinasta umfar verður spælt týsdagin 14. november klokkan 10:00, føroyska tíð.
FØROYAR
12. Rói Zachariasen (GK) – 3. Ari Olsen, 4. Bjarni Petersen, 5. Ólavur Niclasen, 16. Andri Benjaminsen (13. Petur í Túni Petersen, 64’) – 10. Teit Jacobsen (2. Jóhan Waag Høgnesen, 79’), 17. Mórits Heini Mortensen, 6. Jákup B. Andreasen, 15. Erlendur Magnusson, 18. Pætur Petersen (9. Hannes Agnarsson, 59’) – 8. Petur Knudsen
Eykaspælarar
1. Rói Mørk Hentze, 7. Janus Svabo Samuelsen, 11. David Muller og 14. Hjalti Kárason Djurhuus


text:
Niðanfyri nevndu bygningar skulu fylgja ásetingunum í kap. 2.2.3 og 2.2.3.2, men kunnu tó gerast nærri vegi, gøtu og grannamarki enn 2,5 m:
Ásetingin fevnir um smærri bygningar, sum vanliga kunnu gerast sum sjálvstøðugir bygningar, umframt goymslutangar til brenniolju og líknandi innleggingar, sum eru neyðugar til raksturin av bygninginum, sum innleggingin hoyrir til.
Ásetingin fevnir einans um bilhús, bilskýli, úthús og líknandi smáar bygningar, sum verða bygdir á grundøki, har einbýlishús ella líknandi bygging longu er ábygt.
Ásetingin fevnir ikki um bygningar, ið verða nýttir til bústað, køk, vesi og bað.
Verður bygningur, sbrt. stk. 1, gjørdur nærri vegi, gøtu og marki enn 2,5 m, skulu treytirnar í nr. 1-4 vera loknar:
Lýkur bygningurin ikki allar treytirnar í nr. 1-4, skal bygningurin viðgerast eftir heildarmetingini í kap. 2.3.
Innan fyri 2,5 m frá marki mugu bygningar ikki vera hægri enn 2,5 m. Frá 2,5 m og víðari inn á grundøkið má hæddin á bygninginum ikki vera yvir 2,4 x fráleikan til veg, gøtu og mark.
Úthang út yvir 0,5 m verður íroknað longdina á bygninginum. T.d. á einum bilskýli verður longdin máld 0,5 m innan fyri avmarkingina av tekjuni. Ásetingin fevnir um allar bygningar, ið eru nærri marki enn 2,5 m, eisini bygningar fevndir av kap. 2.2.3.5.
Í sambandi við frítíðarhús í frítíðarhúsaøkjum skulu bygningar, fevndir av kap. 2.2.3.5, lúka ásetingarnar í kap. 2.2.3.3, stk. 2-4.


text:
Tekstur á vinstra bredda verður skrivaður her.
Innihald
Starvsmannafelagið varð sett á stovn sama ár, sum vit fingu Heimastýrislógina, í 1948.
Fyrstu árini varð felagið skipað í tvær deildir. Eina fyri starvsfólk undir Løgtinginum og eina fyri starvsfólk undir ríkinum.
Oftast fingu tey, sum starvaðust hjá ríkinum, betri løn enn tey, sum starvaðust undir løgtinginum.
Tí virkaði felagið sjálvsagt hart fyri at hækka lønina hjá teimum, sum vóru lønt eftir føroyskum reglum.
Oftast fingu tey, sum starvaðust hjá ríkinum, betri løn enn tey, sum starvaðust undir løgtinginum.
Tí virkaði felagið sjálvsagt hart fyri at hækka lønina hjá teimum, sum vóru lønt eftir føroyskum reglum.
Fyrstu árini vóru limirnir bæði starvsfólk og tænastufólk. Men sum frá leið gjørdist greitt, at áhugamálini hjá hesum báðum bólkum vóru ov ymisk. Tí fór felagið í tvíningar í 1961.
Tænastumenn fingu egið felag, og Starvsmannafelagið, sum vit kenna tað í dag, varð endurstovnað hin 23. februar í 1961.
Tænastumenn fingu egið felag, og Starvsmannafelagið, sum vit kenna tað í dag, varð endurstovnað hin 23. februar í 1961.
Menningin í føroyska samfelagnum og í almennu umsitingini hevur verið stór hesi árini felagið hevur virkað.
Tí eru alsamt fleiri bólkar komnir upp í felagið, so hvørt tørvur hevur verið á tí.
Tí eru alsamt fleiri bólkar komnir upp í felagið, so hvørt tørvur hevur verið á tí.
Starvsmannafelagið er í dag nógv hitt størsta fakfelagið fyri alment lønt starvsfólk, harav meginparturin starvast innan umsitingina.
Men aðrir bólkar eru eisini limir í felagnum, og kann felagið tí sammetast við onnur norðurlendsk fakfelagssamtøk.
Og tað gevur styrki!
Fyrrverandi formenn
Fyrrverandi formenn
Erling Djurhuus
Niclas Andrassen
Jógvan Jensen
Hans Thomsen
Ásbjørn Midjord
Søren Christiansen
Atli Klein Olsen
Ernst Hansen
Andrass Skaalum
Erhard Jacobsen
Hartvig Hansen
Jákup Danielsen
Gunnleivur Dalsgarð
Selma Ellingsgaard
.


text:
Kongshavn er sum øllum kunnugt inni á Skálafjørðinum. Kongshavnar frítíðarsiglarar er eitt nýstovnað og virkið bátafelag, sum hevur til endamáls at skapa trivnað.
Í eina tíð hava nevndarlimirnir arbeitt við at gera eina heimasíðu, sum er send út í netrúmið í dag til øll bátafólk at brúka. Har finnast nógvir hentir upplýsingar - veður, streymur, viðkomandi leinkjur og ikki minst vakrar myndir.
Vónandi taka tit øll eins væl ímóti heimasíðuni sum ímóti facebooksíðuni hjá Frítíðarsiglarum.
Tit eru vælkomin at deila hana.
Vinarliga
Nevndin
EksternLeinkja1: http://www.siglarar.fo


text:
Orð og lag: Charles F. Weigle
Týtt: Victor Danielsen
Upprunaheiti: I would love to tell you
1. Lat meg siga frá og syngja nú um Jesus,
sum í bróst mítt hevur birt ein kærleiksbrand.
Hann meg frelsti og til fulnar lív mítt broytti,
og hann bant eitt áður ókent vinaband.
Niðurlag: Slíkan kærleika ei fyrr eg kendi,
og sum Jesus ongan vin eg fann.
Eingin annar kundi gjalda mínar syndir,
eingin hægri elska kann.
2. Alt mítt lív var fult av synd, tá Jesus fann meg,
og av sorg og pínu sál mín hart var nívd.
Jesus legði sínar sterku armar um meg
og meg leiddi á ta leið, har eg fekk lívd.
3. Hvørja løtu hann mær gevur nýggja vissu,
og hans orð eg skilji betur dag um dag.
Men eg skilji aldri fult, hví hann meg frelsti,
fyrr enn heima eg hans andlit havi sæð.


text:
22. januar 2013Nr. 6
Kunngerð um lærararáð, samstarvsnevnd, næmingaráð o.a.
Við heimild í § 13, stk. 1 og § 30, stk. 2 í løgtingslóg nr. 62 frá 15. mai 2012 um gymnasialar miðnámsútbúgvingar verður ásett:
Kapittul 1
Lærararáð
§ 1. Í øllum útbúgvingarstovnum við gymnasialari breytarskipan verður skipað lærararáð við til- og ummælisrætti.
Stk. 2. Er útbúgvingarstovnurin skipaður í staðbundnar deildir, kann hvør deildin skipa serstakt lærararáð.
§ 2. Limir í lærararáðum eru leiðari útbúgvingarstovnsins og allir lærarar á skúlanum ella deildarleiðari og allir lærarar á deildini.
Stk. 2. Lærararáðið velur millum limir sínar formann og limir í eina starvsnevnd. Leiðari útbúgvingarstovnsins ella deildarleiðarin kunnu ikki verða valdir í starvsnevndina.
Stk. 3. Val til starvsnevndina sbrt. stk. 2 fer fram eina ferð um árið.
Stk. 4. Lærararáðið og starvsnevndin gera sjálv sínar starvsskipanir.
Stk. 5. Starvsskipanin skal í minsta lagi fevna um mannagongdir í sambandi við:
1) Innkalling,
2) skrá,
3) fundarhald,
4) atkvøðugreiðslur,
5) nevndir sbrt. § 4, stk. 2,
6) gerðabók, og
7) fundarfrágreiðing.
§ 3. Eftir tørvi kallar formaðurin inn til fundar, og skal kalla ráðið saman, um leiðari útbúgvingarstovnsins ella deildarleiðarin ella í minsta lagi ein fimtingur av limunum skrivliga biðja um tað.
Stk. 2. Limirnir hava skyldu at møta á fundi.
Stk. 3. Lærararáðsfundir verða ikki hildnir, meðan undirvísing fer fram.
§ 4. Avgerðir í lærararáðnum verða tiknar við vanligum meiriluta.
Stk. 2. Lærararáðið kann seta nevndir at viðgera serlig mál.
Stk. 3. Formaðurin skal skipa fyri, at gerðabók verður førd.
§ 5. Eftir hoyring í lærararáðnum ger leiðari útbúgvingarstovnsins ella deildarleiðarin av, hvussu stór fíggjarlig orka skal verða sett av til virksemi ráðsins.
§ 6. Lærararáðið hevur rætt at geva leiðara útbúgvingarstovnsins skrivlig tilmæli í øllum málum, sum ráðið velur at taka upp.
Stk. 2. Lærararáðið hevur rætt at úttala seg um øll mál og rætt at biðja um innlit í fyrisitingina eftir galdandi reglunum um innlit.
Stk. 3. Lærararáðið skal tó ikki úttala seg um viðurskifti hjá tí einstaka læraranum.
§ 7. Lærararáðið skal geva leiðara útbúgvingarstovnsins skrivligt ummæli í øllum málum, sum leiðarin leggur fyri ráðið.
Kapittul 2
Næmingaráð
§ 8. Í øllum útbúgvingarstovnum ella útbúgvingardeildum við gymnasialari breytarskipan hava næmingar rætt at skipa staðbundin næmingaráð.
Stk. 2. Eftir umbøn kann næmingaráðslimur fáa váttan um sína luttøku í næmingaráðnum. Váttanin skal í minsta lagi fevna um: navn, tíðarskeið, navn stovnsins og búmerki og undirskrift leiðarans.
§ 9. Næmingaráðið skal í samstarvi við leiðslu, lærarar og onnur starvsfólk røkja áhugamál næminganna á stovninum.
Stk. 2. Allir fulltíðarnæmingar, stakgreinalesandi og sjálvlesandi á útbúgvingarstovninum og á útbúgvingardeildini hava valrætt og valbæri til næmingaráðið.
Stk. 3. Næmingaráðið skipar seg sjálvt við formanni, næstformanni og skrivara.
Stk. 4. Næmingaráðið ger sjálvt sínar viðtøkur, sum í minsta lagi skulu fevna um:
1) Tal av limum og eykalimum í næmingaráðnum,
2) hvussu og nær næmingaráðið verður valt,
3) hvussu leingi ráðið skal sita,
4) fíggjarviðurskifti, og
5) hvussu viðtøkur verða samtyktar og kunnu verða broyttar.
Stk. 5. Næmingaráðið ásetur sjálvt sína starvsskipan, sum leiðari útbúgvingarstovnsins skal góðkenna.
Stk. 6. Starvsskipaninin skal í minsta lagi fevna um mannagongdir í sambandi við:
1) Innkalling,
2) skrá,
3) fundarhald,
4) atkvøðugreiðslur,
5) gerðabók, og
6) fundarfrágreiðing,
7) árlig val,
8) javnstøðu í næmingaráðnum,
9) breiða umboðan í næmingaráðnum og
10) samanhangandi næmingaráðsarbeiði.
§ 10. Eftir hoyring í næmingaráðnum ger leiðari útbúgvingarstovnsins ella deildarleiðarin av, hvussu stór fíggjarlig orka verður sett av til virksemi næmingaráðsins.
§ 11. Næmingaráðið hevur rætt at ummæla øll mál, sum snúgva seg um næmingaviðurskifti á stovninum ella deildini. Ummæli skal fráboðast leiðara útbúgvingarstovnsins skrivliga.
Stk. 2. Næmingaráðið hevur rætt at úttala seg um øll mál og rætt at biðja um innlit í fyrisitingina eftir galdandi reglum um innlit.
Stk. 3. Næmingaráðið skal tó ikki úttala seg um viðurskifti hjá tí einstaka næminginum.
Kapittul 3
Samstarvsnevnd
§ 12. Samstarvsnevndin er bindilið millum leiðara útbúgvingarstovnsins, lærararáð og næmingaráð skúlans.
Stk. 2. Samstarvsnevndin skal fremja gott samlag millum næmingar, lærarar og starvsfólk á skúlanum.
Stk. 3. Er útbúgvingarstovnurin skipaður í deildir, kann hvør deildin skipa serstaka samstarvsnevnd.
§ 13. Limir í samstarvsnevndini eru leiðari útbúgvingarstovnsins ella deildarleiðari, formaðurin í lærararáðnum, lærari valdur av lærararáðnum, formaðurin í næmingaráðnum og tveir næmingar valdir av næmingunum.
Stk. 2. Val av limum til samstarvsnevndina fer fram á hvørjum ári í fyrru helvt av september mánaði.
Stk. 3. Samstarvsnevndin skipar seg sjálv við formanni og skrivara og ger sjálv sína starvsskipan. Leiðari útbúgvingarstovnsins ella deildarleiðarin kann ikki vera formaður í samstarvsnevndini.
Stk. 4. Formaðurin í samstarvsnevndini kallar til fundar, so ofta tørvur er á, ella tá í minsta lagi 3 limir í samstarvsnevndini skrivliga biðja um tað.
Stk. 5. Samstarvsnevndin kann taka upp øll mál, sum eru við til at fremja trivnaðin á stovninum sum t.d. evnisdagar, felagstímar, frítíðarvirksemi, innleiðsluskeið, ítróttardag, sjón- og sangleik, veitslur, kvøldsetur, tónleikatiltøk og tílík tiltøk.
Stk. 6. Samstarvsnevndin kann taka upp øll mál, ið snúgva seg um ítøkilig trivnaðarviðurskifti á skúlanum.
Stk. 7. Samstarvsnevndin kann ikki úttala seg um persónlig viðurskifti hjá lærara ella næmingi.
Kapittul 4
Gildiskoma
§ 14. Henda kunngerð kemur í gildi dagin eftir, at hon er kunngjørd, og er galdandi fyri næmingar, sum byrja skúlagongdina 1. august 2013 ella seinni.
Stk. 2. Miðnámsskúlanæmingar, sum eftir 1. august 2013 gera seg lidnar sbrt. § 41 í lógini, koma eisini undir ásetingarnar í hesi kunngerð.
Mentamálaráðið, 22. januar 2013
Bjørn Kalsø (sign.)
landsstýrismaður
/ Poul Geert Hansen (sign.)


text:
- Tíðindi, mentan og ítróttur
Samgongan missir meirlutan
Javnaðarflokkurin hevði verið stóri sigursharrin, og fingið tríggjar tingsessir afturat,meðan Tjóðveldi hevði fingið ein tingsess afturat. Hinvegin hevði Framsókn mist ein tinglim, og hevði bara fingið ein tingsess. Sambandsflokkurin og Fólkaflokkurin missa, sambært veljarakanningini, hvør sín tinglim. Miðflokkurin varveitir báðar tingsessirnar, meðan Sjálvstýrisflokkurin hevði mist tingsess sín, tí flokkurin ikki klárar uppum tinggáttina í veljarakanningini, sum Fynd hevur gjørt fyri Sosialin.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Ítróttur
Í Vestmanna er ríkt ítróttarlív.
VÍF, sum varð stovnað 17. mai 1939, er mest kent fyri avrikini í hondbólti. Men tað er ikki einasta ítróttargrein, ið felagið bjóðar. Kappróður hevur eisini verið partur av felagnum í mong ár, umframt at badmintondeild varð sett á stovn síðst í 1980'unum.
Fá meira at vita um felagið á heimasíðuni vif.fo
Vestmanna Talvfelag varð stovnað 1. apríl 1951 og hevur verið virkið øll hesi árini.
Felagið hevur vunnið 17. meistaraheiti fyri lið, tað seinasta í 2008. Eisini hevur felagið haft fleiri føroyameistarar hjá einstaklingum, serliga væl hevur tað gingið teimum ungu leikarunum.
Felagið venur hvørt mikukvøld í Sýslumanshúsunum. Í 2011 var farið undir at undirvísa børnum í talvi; undirtøkan er góð, og fleiri leggjast alsamt afturat.
Kontaktpersónur fyri Vestmanna Talvfelag er Jón Mikkelsen, tlf. 22 55 16.
Havnar Fimleikafelag hevur síðani 2009 havt eina deild í Vestmanna. Møguleiki at fyri at íðka rútmiskan fimleik og reiðskapsfimleik. Venjingarnar fara fram í fimleikahøllini, og er áhugin fyri hesi 'nýggju' ítróttargreinini stórur.
Kontakpersónur fyri HF í Vestmanna er Rakul Nielsen, tlf. 724 651.
Vestmanna Byrsufelag varð stovnað í 2009.
Felagið heldur til Úti á Berg, har skotið verður í skeet.
Kontaktpersónur er Jógvan Egholm, tlf. 255460.
Fá meira at vita um felagið á heimasíðuni vestmannabyrsufelag.com
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Forseti er virksemi hjá mær ið ikki hoyrir undir størv ella ítrív.
Forseti er uppkalling eftir Forseta í forðum. Eins og Óðin, Tórur, Bragi og Frigg var Forseti ímynd av eiginleikum ið norðbúgvar hámettu og nevndu goð.
Forseti var sagdur at vera frægastur av ásum at døma; allir fóru sættir frá honum.
Forseti er soleiðis ímyndin av tí at duga á at skyna og døma um – og er íblástur og mál fyri ráð og skeið míni ið skulu vera væl umhugsaði og koma væl til sættis.
Góðar stundir eru ikki at fáast við so nógv, men stundum átaki eg mær at orða lógir og reglur, bøta um tekstir ella halda skeið ella fyrilestrar.
Gjald verður kravt fyri slíkt virksemi ið ikki kemur undir fasta starv mítt á Fróðskaparsetrinum ella álítisstarvi í Fasta Gerðarrætti ella egin ítrív.
Í vetur verða ætlandi nøkur skeið framd ið Løgfrøðivirkið Login skipar fyri. Evni verða praktiskar løgfrøðiligar avbjóðingar eittnú í búnaðarlóg.


text:
Ein beinleiðis linja millum Norðurkorea og Suðurkorea, var fyrr nýtt til at kjakast um ymisk diplomatisk viðurskifti millum londini. Men linjan hevur staðið órørd seinastu tvey árini. Seinastu árini hevur tónin millum Norður- og Suðurkorea borið dám av illvilja og fíggindaskapi. Men í dag bleiv linjan tikin í nýtslu aftur í 20 minuttir. Ymsir útlenskir miðlar, millum annað CNN, kalla hetta eitt "diplomatiskt gjøgnumbrot".
Uppkallið, ikki vardi meira enn umleið 20 minuttir, var fyrst og fremst fyri at kanna sambandið á linjuni. CNN skrivar, at eftir ætlan vil Kim Jong-un taka meiri samband við Suðurkorea í næstum, fyri at boða frá, at hann vónar at Norðurkorea kann senda luttakarar til vetrar-Olympisku Leikirnir, ið skulu haldast um ein mánaða í Suðurkorea.
Uppkallið bleiv gjørt, bert fáar tímar eftir, at Donald Trump tweetaði um hvør av teimum báðum statsleiðarunum hevði tann størsta kjarnorkuknappin.
Vísindavøkan vakti minnir um ein virknan fiskivinnubý
Tað, at Vísindavøkan, sum Granskingarráðið hevur skipað fyri seinnu árini, hesaferð varð hildin í Sjóvinnuhúsinum á Vestaru...


text:
Ari av Rana
18.04.2018 - 17:28
Tíðindi > Uttanlands > Politikkur
Fyrr í dag vórðu tíðindi at frætta, at USA hevur møtt ovastu leiðsluni í Norðurkorea. Hesum váttar Donald Trump nú á Twitter.
Tíðindastovurnar AP og Reuters skrivaði fyrr í dag, at amerikanski forsetin hevur váttað at beinleiðis samband hevur verði millum amerikansku stjórnina og stýrið í Norðurkorea. Tó varð víst aftur, at forsetin persónliga hevur havt samband við leiðaran í Norðurkrea, Kim Jong-un.
Fyri løtu síðani skrivaði Donald Trump á Twitter, at nýggi uttanríkisráðharrin og stjórin í CIA, Mike Pompeo, møtti Kim Jong-un í Norðurkorea í síðstu viku.
- Fundurin gekk væl, og gott samband var knýtt. Í løtuni verður arbeitt við detaljunum fyri fundin. Ein avtøka av kjarnorkuprogramminum hevði verið gott fyri heimin, men eisini fyri Norðurkorea, skrivaði amerikanski forsetin á Twitter.
Eftir ætlan skulu Donald Trump og Kim Jong-un hittast í endanum av mai ella byrjanini av juni. Tó er enn ikki vist hvar ella nær fundurin verður, skrivar DR. Hetta verður fyrstu ferð, at ein sitandi amerikanskur forseti hittir einum norðurkoreanskum leiðara.


text:
Jan Müller
14.07.2018 - 14:51
Víðagitni skotski oljujournalisturin Jeremy Cresswell, hvørs arbeiðsøki serstakliga er Norðsjógvurin og økið vestan fyri Hetland, skrivar í seinastu netútgávuni av ”Energy Voice”, at tað er skeivt at koma til ta niðurstøðu, nú amerikonsk oljufeløg selja út av sínum ognum í bretskari oljuvinnu, at hetta kann gerast endin á oljuvinnuni í Bretlandi.
Tað er als einki óvanligt í, at stór oljufeløg, her serstakaliga amerikonsk, tá broytingartíðir eru í vinnuni so sum hon, ið rakti oljuprísin í 2014, broyta strategi og raðfesta onnur øki í heiminum, har tað best loysir seg at gera íløgur. Ein slík støða íkom eftir prísskrædlið, har fleiri stór amerikonsk oljufeløg valdu at vísa skifervinnuni í USA størri ans. Og at oljufeløg javnan selja burtur av loyvum er heldur einki nýtt. Tað hendir alla staðni alla tíðina. Loyvini skifta bara hendur. Hetta hendi m.a., tá eysturríkska oljufelagið valdi at selja sínar ognir til nýggja privatfíggjaða oljufelagið Siccar Point, sum nú er vorðið eitt av mest virknu oljufeløgunum vestan fyri Hetland. Sama hendi, tá Dong seldi sínar ognir til Ineos ella tá Maersk Oil seldi til Total. Og soleiðis kundi verið hildið fram.
Skotski oljujournalisturin vísir á, at gongdin í økinum vestan fyri Hetland, eisini nevnt Atlantsmótið, er beint tann øvugta av tí, sum hendir í Norðsjónum. Her tykjast oljufeløgini tilreiðar at halda fram við og menna sítt virksemi og nevnir hann útbyggingina av Clair oljukelduni, ætlanina at byggja út bæði Cambo og Rosebank leiðirnar við markið og síðani nýggjastu slóðbrótandi útbyggingina av Lancaster oljukelduni har suðuri á Atlantsmótinum. Alt hetta eru tekin um eina positiva tilgongd á bretska landgrunninum.
Eingin orsøk til at óttast
”Eingin orsøk er til at óttast, at oljufeløgini rýma av Atlantsmótinum soleiðis økið her fær somu lagnu sum Norðsjógvurin. Tvørturímóti síggja vit her eitt oljuøki, sum er í sínum besta blóma”, sigur garvaði skotski oljujournalisturin, sum heitir á oljuvinnuna í Skotlandi um ikki at missa mótið fyri tað, um oljufeløg selja út av sínum ognum í Norðsjónum. Søgan er oftani tann, at tá fleiri av teimum gomlu stóru oljufeløgunum velja at selja út av sínum ognum, so eru tað oftani smærri oljufeløg, ið taka yvir og hava tey oftani eisini eina nýggja og jaliga tilgongd til loyvini tey taka yvir. Eitt dømi um hetta er Forties oljukeldan, sum BP seldi til Apache.
Hvat viðvíkur Chevron, sum hevur sett nøkur loyvi í Norðsjónum til sølu, heldur Jeremy Cresswell, at Chevron tykist hava ein serstakan áhuga fyri sínum loyvum á Atlantsmótinum júst á sama hátt sum t.d. BP og Shell hava um hesar leiðir.
Atlantic Frontier opportunities
Vit geva Cresswell orðið:
”Chevron is a global corporation; it has to place its bucks on what it believes to be the best bets. Like all US majors, domestic shale gas is the hottest place to place those bets.
Whether its Chevron or ConocoPhillips or Exxon or Marathon, all have refocused their business portfolios back in the US and necessarily so.
By hey! Chevron’s not leaving the UKCS. There is that rather large asset in the west of Shetland sector called Rosebank which seems to at last be edging close to full sanction.
It and perhaps other Atlantic Frontier opportunities associated with Rosebank are where the UKCS focus will necessarily be.
Consider this. BP has just raised its stake in the giant Clair field, Hurricane is moving confidently towards first oil next year from its huge fractured basement Lancaster field discovery and Shell is paying a great deal of attention to Cambo.
In that regard, Chevron is in excellent company, I believe.
Of course I feel for those who are currently fearful of their future; but at least there is a future planned and it could be a really positive one given current oil prices and projections,” skrivar kendi oljujournalisturin í netmiðlinum hjá Press and Journal, ”Energy Voice”, sum javnan viðger oljuvinnuna bæði í Norsjónum og vestan fyri Hetland.
Føroyaøkið – ein spurningur um tíð…
Hann minnir sínar lesarar á og undirstrikar týdningin, sum lutvíst nýggi oljulandsluturin vestan fyri Hetland, eisini vanliga nevndur Atlantsmótið (Atlantic Margin) hevur og fer at fáa. Og hetta eigur at vera góður musikkur fyri Føroyar eisini, sum vil hava oljufeløgini, ið eru virkin hinumegin markið, eisini at venda antennunum henda vegin. Helst er tað bara ein spurningur um tíð, til hesi oljufeløg fara at senda følarar út og vilja finna út av, um ikki oljuberandi løgini bretsku megin markið, eisini halda fram inn á føroyskt øki. Livst so spyrst.


text:
Nýggjastu tíðindi
Rudda Úti í Grøv
Viðarlundin Úti í Grøv hevur fingið eina hjálpandi hond.
Trø í viðarlundini úti í Grøv, sum eru koppaði í vindinum, eru nú tikin burtur. Eisini er tynt millum trøini, serliga á sunnaru síðu, har nakað tætt varð blivið millum trøini.
Veitirnar í viðarlundini eru eisini umvældar, umframt nakrar tvørveitunum eftir gøtini heim eftir bakkanum.
Viðarlundin og økið sum heild er væl vitjað alt árið, og á skeltunum við portrini kunnu vitjandi kunna seg um eitt nú plantu- og djóralívið úti í Grøv.
Nýtt í kommununi
Klaksvík í fokus endaði hóskvøldið við einum braki í nýumvælda Spinnarínum. Les meira »
Fitt av fólki vóru við, tá Skúlatrøð og ítróttarøkið vóru í fokus mikukvøldið. Les meira »
”Virkin eldri” er vorðið eitt afturvendandi og vælkent hugtak, og sæst tað aftur í býarmyndini, at fólkapensjónistar í Norðoyggjum… Les meira »